Afrika Selatan catat 80,000 kes Covid-19

CAPE TOWN: Afrika Selatan setakat ini mencatatkan sebanyak 80,412 kes disahkan dengan 1,670 kematian sejak wabak Covid-19 mula melanda pada awal Mac, lapor agensi berita Xinhua.

Sementara itu, 44,331 pesakit pulih, kata Presiden Afrika Selatan Cyril Ramaphosa pada Rabu.

Melalui sekatan pergerakan yang dikuat kuasa, negara telah berjaya mengekang penularan virus itu namun tugas ini belum selesai, katanya.

“Walaupun selepas 100 hari, kita masih lagi hampir dengan wabak ini dan ia akan tetap bersama kita selama berbulan-bulan lagi, mungkin bertahun-tahun,” kata presiden.

Sejak beberapa minggu kebelakangan ini, jumlah jangkitan meningkat mendadak di negara ini.

“Ini mungkin disebabkan negara secara bertahap membuka semula aktiviti dan risiko jangkitan pasti meningkat,” kata Ramaphosa.

Justeru, beliau meminta rakyat mengamalkan langkah-langkah pencegahan dengan memakai pelitup muka, kerap mencuci tangan dan menjaga jarak sosial, sebagai cara berkesan untuk mengurangkan kemungkinan dijangkiti atau menjangkiti orang lain.

“Amalan asas ini sekarang menjadi sangat penting,” kata Ramaphosa.

Mengulas mengenai kekurangan bekalan perubatan, presiden berkata kerajaan berusaha memastikan bekalan diperlukan mencukupi dan meningkatkan kapasiti ujian saringan.

Antara inisiatif yang dilaksanakan bersama-sama negara lain di benua Afrika ialah dengan mewujudkan Portal Bekalan Perubatan Afrika.

Portal itu bertindak sebagai pasaran untuk negara-negara Afrika mengakses bekalan perubatan kritikal, seperti kit ujian dari pembekal dan pengeluar di Afrika dan seluruh dunia dengan harga yang kompetitif. – Bernama

See author's posts


565 pelajar terima bantuan pakaian seragam

SIMANGGANG: Seramai 565 pelajar dari 14 sekolah dalam kawasan Dewan Undangan Negeri (DUN) Simanggang di sini telah dipilih untuk menerima baucar Bantuan Pakaian Seragam Sekolah Yayasan Sarawak (YS) 2021.

Baucar bernilai RM200 untuk setiap pelajar terpilih itu telah pun disampaikan oleh Menteri Muda Kesejahteraan Komuniti, Datuk Francis Harden Hollis pada Majlis Penyerahan Baucar Bantuan Pakaian Seragam Sekolah Tajaan YS 2021 di sini pada Selasa lepas.

“270 penerima daripada jumlah berkenaan adalah merupakan murid dari 11 sekolah rendah manakala baki 295 penerima pula merupakan pelajar dari tiga sekolah menengah (di DUN Simanggang).

“Pelajar yang terpilih untuk menerima bantuan ini hanya perlu ke kedai pembekal dan menulis nama pada baucar itu sebelum memilih barangan persekolahan dengan nilai harga keseluruhan sebanyak RM200,” kata beliau.

Harden ketika berucap pada majlis tersebut memberitahu bantuan ini adalah merupakan inisiatif YS untuk untuk membantu meringankan beban keluarga yang kurang mampu dalam membuat persiapan persekolahan anak masing-masing.

Malah pemberian bantuan itu kata beliau juga secara tidak langsung akan dapat membantu mereka menimba ilmu dengan lebih selesa dan lebih berkeyakinan dalam kehidupan seharian masing-masing.

“Justeru saya berharap agar ibu bapa dapat membantu anak-anak memilih barangan persekolahan yang sesuai di kedai pembekal terpilih sebagai langkah persediaan bagi menghadapi mengharungi sesi pembelajaran secara bersemuka di sekolah,” katanya.

Hadir sama, wakil Pengarah Yayasan Sarawak, Haznetta Sarenau Howell, Pegawai Daerah Sri Aman, Mohd Ashree Wee, dan wakil Timbalan Pegawai Pendidikan Daerah Sri Aman, Moslimin Krim.

Terdahulu baucar berkenaan telah pun disampaikan kepada wakil-wakil sekolah yang tediri daripada para pengetua dan guru besar sebagai langkah pematuhan terhadap Prosedur Operasi Standard (SOP) Covid-19.

Oleh VALENTINE NGUMBANG

See author's posts


TUDM hantar pulang 19 individu bebas Covid-19

KUALA LUMPUR: Tentera
Udara Diraja Malaysia (TUDM) melakukan penerbangan membawa pulang 19 rakyat
Malaysia dari Sabah,  Sarawak dan Labuan
yang disahkan bebas Covid-19 setelah selesai menjalani kuarantin 14 hari di pusat
kuarantin sekitar Kuala Lumpur dan Selangor.

TUDM dalam kenyataan
memaklumkan kesemua mereka
terdiri daripada penuntut universiti dan yang bekerja di luar negara itu
turut menjalani saringan kesihatan sebelum   menaiki pesawat pengangkut A400M dan berlepas dari Pangkalan
Udara Subang di sini Jumaat lepas.

“Menerusi
penerbangan itu, TUDM menghantar
mereka di tiga lokasi iaitu ke Kuching, Kota Kinabalu dan Labuan sebelum
penghantaran ke lokasi penempatan di daerah kediaman masing-masing yang diuruskan
agensi di bawah kerajaan negeri dan Angkatan Pertahanan Awam Malaysia (APM).

“Selain
penghantaran pulang individu berkenaan, pesawat A400M   turut melaksanakan penghantaran barang-barang
bantuan alatan perubatan, barangan keperluan peralatan perlindungan diri   (PPE) serta makanan ke Labuan, Sabah dan
Sarawak,” menurut kenyataan itu.

Kenyataan itu
menyebut, sehinggga kini TUDM, melalui enam penerbangan telah menghantar pulang
159 rakyat Malaysia berasal dari Labuan, Sabah serta Sarawak yang pulang dari
luar negara.

Penghantaran itu   adalah usaha sama melibatkan Agensi
Pengurusan Bencana Negara (Nadma) dan TUDM. – BERNAMA

See author's posts


Fotografi serlah kreativiti

SETIAP kali ada majlis perkahwinan, pasti pasangan pengantin mahu mengabadikan hari tersebut dengan gambaran yang menarik. Untuk foto perkahwinan yang lebih terancang, rata-rata para pengantin bergegas ke lokasi tertentu selepas majlis perkahwinan.

Kebiasaannya lokasi seperti pantai, sungai, bukit, taman bunga dan lokasi yang tidak ramai orang menjadi pilihan agar gambar dianggap istimewa.

Menampilkan konsep outdoor untuk pengantin, Qassehku Bridal dengan kerjasama lima fotografer sambilan mengadakan sesi fotografi  bertemakan pengantin.

Sesi tersebut diadakan pada 15 Julai 2020 lalu bertempat di Taman Orkid, Petra Jaya.

Menurut Pengurus Qassehku Bridal, Sal Asri, idea mengadakan aktiviti sesi fotografi tersebut tercetus sebelum pelaksanaan Perintah Kawalan Pergerakan (PKP) dan sebaik sahaja Perintah Kawalan Perintah Pemulihan (PKPP) dilaksanakan, beliau tidak melepaskan peluang untuk melaksanakan aktiviti tersebut.

Beliau akui bahawa, sebelum ini pendapatan butik pengantin dan jurugambar memang terjejas, namun mereka berusaha untuk bangkit semula.

“Sesi fotografi yang diadakan ini adalah untuk mengasah bakat setelah tiga bulan tidak turut padang di samping mencurah idea lebih segar daripada kebiasaan dengan membawa pengantin mengadakan sesi fotografi ‘outdoor’,” jelas beliau.

Tambah Sal Asri, melaku sesi fotografer tersebut bukan kerja mudah untuk merakamkan momen ‘outdoor’ kerana ia perlu dirancang dengan teliti dari setiap sudut fotografi.

“Berbeza dengan sesi fotografi perkahwinan yang lain, kami mahu sesi ini kelihatan berlainan kerana saya mementingkan padanan dari segi solekan, pakaian pengantin dan aksi ‘pose’ pengantin itu sendiri,” jelas Sal Asri yang menubuhkan Qassehku Bridal sejak empat tahun lepas.

Sesi fotografi tersebut menampilkan lima jurugambar iaitu Rosli Zainal Abidin, East Mansion (Abrol), Ronald Joseph, Gelang Merah (Rasmi) dan Ahmad Nasrullah.

See author's posts


Ibu bapa dalam mode ‘sedia’ hantar anak-anak ke sekolah

KUCHING: Golongan ibu bapa di sekitar bandar raya ini kelihatan bersedia untuk menghantar anak-anak kembali ke sekolah bermula 15 Julai ini.

Bagi Nur kasmila Alik, 32, persediaan awal yang dilakukannya adalah membekalkan anak-anak dengan ‘hand sanitizer’ dan ‘face shield’ berikutan kanak-kanak tidak tahan menggunakan pelitup muka untuk tempoh yang lama.

Dalam masa yang sama, Nur Kasmila mengakui dia berasa risau kerana kanak-kanak tidak memahami standard operasi prosedur (SOP) seperti golongan dewasa.

“Namun pembukaan sekolah adalah wajar dilaksanakan berikutan selama ini anak-anak hanya bermain sahaja di rumah,” katanya ketika ditemui pemberita semalam.

Nur Kasmila yang ibu kepada dua cahaya mata; Muhammad Zafran, 9, dan Nur Zafirah,4, berkata dia sering mengingatkan anak-anak agar di sekolah nanti sentiasa menjaga kebersihan dan selalu mencuci tangan serta jangan memegang muka atau mulut dengan tangan yang tidak bersih.

Sementara itu, Czacza Liyana,32, mengakui persediaan yang perlu ada untuk anak-anak kembali ke sekolah ialah ibu bapa perlu memastikan anak yang tidak sihat atau mempunyai gejala batuk, demam dan sesak nafas tidak ke sekolah.

“Sebagai ibu bapa, perasaan kami untuk menghantar anak ke sekolah dengan keadaan sekarang ialah kami berasa amat takut dan bimbang akan mereka kerana bimbang mereka tidak pandai menjaga jarak antara satu sama lain dan bersentuhan sesama sendiri,” ujarnya sambil mengakui sentiasa menasihati anak-anak kelak untuk patuhi SOP, pastikan juga anak-anak faham dan tahu cara untuk batuk dan bersin dengan betul terutama apabila bersama rakan lain di sekolah.

“Sebagai ibu bapa, kami haruslah menyediakan Wet Tissue, Hand Sanitizer, Extra Face Mask untuk keselamatan anak-anak,” jelasnya.

See author's posts


Masyarakat Dayak disaran tidak balik

TATAU: Masyarakat Dayak di negeri ini disarankan supaya tidak balik ke rumah panjang menjelang Hari Gawai bagi meraikan perayaan itu nanti.

Menteri Muda di Jabatan Ketua Menteri (Undang-Undang dan Adat Bumiputera) Datuk John Sikie Tayai berkata, langkah itu sebagai tanggungjawab dan kerjamsa semua pihak dalam memastikan penularan rantaian wabak Covid-19 dapat diputuskan.

“Jika kita di bandar, Gawai disambut  ahli keluarga yang tinggal bersama serumah. Tidak perlu untuk balik ke rumah panjang. Begitu juga bagi penduduk di rumah panjang, sambut gawai di bilik sendiri sahaja bersama ahli keluarga,” katanya.

Beliau berkata demikian ketika ditemui semasa Penyerahan Cek Projek Kecil Luar Bandar (MRP) kepada beberapa penerima di Pejabat Pusat Khidmat DUN Kakus, semalam.

Beliau juga Ahli Dewan Undangan Negeri Kakus mengingatkan masyarakat khususnya di Tatau ini supaya sentiasa mengamalkan Prosedur Operasi Standard (SOP), terutamanya masyarakat di rumah rumah panjang.

“Pastikan sentiasa menjaga jarak sosial, guna pelitup hidung dan mulut, kerap mencuci tangan,” katanya.

Dengan kerjasmaa semua pihak, beliau yakin rumah panjang dan kampung akan bebas daripada penularan wabak berkenaan.

“Saya mengikuti pemantauan yang dilakukan oleh pihak Polis dan Pejabat Daerah baru baru ini di Rumah Mat, Tatau.

“Contohi apa yang dibuat di Rumah Mat, Tatau ini.  Mereka membuat tanda halangan diruai masing-masing,” katanya.

Dalam perkembangan sama, beliau menyarankan supaya Tuai Rumah selaku Pengerusi Jawatankuasa keselamatan dan Kemajuan Kampung (JKKK) dan ahli JKKK Rumah Panjang  harus memantau dengan tegas agar semua SOP ini dipatuhi oleh semua penduduk di rumah panjang.

Oleh ELLIE EDWARD

See author's posts


Penantian lapan tahun berakhir

MELAKA: Perjuangan dan penantian selama lapan tahun Khadijah Padzli, 64, untuk mendapatkan sijil kewarganegaraan anak angkatnya Muhammad Shaffiq Izudin Aziz Abdul Rahim, 10, akhirnya membuahkan hasil apabila permohonan untuk mendapatkan dokumen itu diluluskan.

Khadijah yang berasal dari Kampung Tengah di Klebang Besar di sini berkata, dia dan arwah suami, Abdul Aziz Hashim telah menjaga Muhammad Shaffiq Izudin Aziz sejak kanak-kanak itu berusia dua tahun dan pelbagai usaha dilakukan untuk mendapatkan sijil kewarganegaraan itu.

“Mak cik sangat bersyukur apabila dimaklumkan permohonan mendapatkan sijil kewarganegaraan buat Muhammad Shaffiq Izudin Aziz akhirnya diluluskan.

“Walaupun mengambil masa agak lama, kita faham kerana banyak prosedur yang perlu dilalui kerana melibatkan banyak proses undang-undang lebih-lebih lagi jika bukan warganegara,” katanya kepada pemberita ketika ditemui pada Program Temu Seru Jabatan Pendaftaran Negara (JPN) Negeri Melaka di sini, hari ini.

Pada program itu, Timbalan Menteri Perdagangan Antarabangsa dan Industri yang juga Ahli Dewan Undangan Negeri (ADUN) Klebang Datuk Lim Ban Hong menyerahkan sijil kewarganegaraan kepada Muhammad Shaffiq Izudin Aziz yang turut dihadiri Pengarah JPN Melaka Norazlee Sulaiman.

Khadijah berkata sijil kewarganegaraan itu penting kerana tanpa dokumen berkenaan, akan menyukarkan Muhammad Shaffiq Izudin Aziz untuk membuat permohonan MyKid selain menjejaskan urusan persekolahan dan kemudahan kesihatan.

“Tanpa sijil kewarganegaraan, banyak perkara tidak dapat dilakukan. Sebelum ini saya hendak bawa dia menunaikan umrah juga tidak dapat tetapi saya berharap impian ini dapat dimakbul Allah selepas ini.

“Walaupun dia anak angkat tapi saya telah anggapnya macam anak sendiri dan kasih sayang terhadapnya tidak pernah berbelah bahagi dengan seorang lagi anak saya yang telah berusia 32 tahun. Saya ingin dia mendapat penjagaan dan pendidikan yang sempurna,” katanya.

Beliau turut mengucapkan terima kasih kepada pelbagai pihak termasuk JPN dan Lim kerana membantu memudahkan urusan permohonan berkenaan.

Sementara itu, Muhammad Shaffiq Izudin Aziz berkata, dia berasa gembira mendapat sijil kewarganegaraan berkenaan kerana sebelum ini gagal menyediakan dokumen itu apabila diminta pihak sekolah.

“Selalu, apabila cikgu minta surat beranak atau MyKid, saya hanya boleh jawab belum dapat sahaja. Setiap hari saya berdoa kepada Allah supaya dimakbulkan doa untuk mendapat dokumen ini,” katanya.

Dalam pada itu, Norazlee berkata, JPN Melaka sentiasa terbuka memberikan khidmat nasihat, runding cara dan bantuan kepada mana-mana individu yang mempunyai masalah khususnya berkaitan pengurusan rekod peribadi seperti sijil lahir, MyKad, MyKid atau urusan kewarganegaraan. – Bernama

See author's posts


Kerajaan tidak akan berkompromi

KUALA LUMPUR: Semua kontraktor yang akan memulakan semula operasi dalam tempoh penguatkuasaan Perintah Kawalan Pergerakan Bersyarat (PKPB) diwajibkan mematuhi prosedur operasi standard (SOP) yang telah dikeluarkan oleh Majlis Keselamatan Negara (MKN).

Menteri Kanan Infrastruktur Dato Sri Fadillah Yusof berkaga Pematuhan SOP berkenaan penting bagi menjamin keselamatan pekerja dan mengelak penularan jangkitan Covid-19 di tapak pembinaan serta kawasan persekitarannya.

“SOP berkenaan termasuklah dengan memastikan semua pekerja warga asing dihantar untuk menjalani ujian saringan Covid-19 dan disahkan bebas dari jangkitan sebelum boleh mula bekerja.

“Semua pekerja terbabit perlu diperiksa dan direkodkan suhu mereka sebelum masuk ke tapak pembinaan setiap hari, dan apa juga gejala yang dikesan menerusi saringan harian yang dibuat perlu dilaporkan kepada Pejabat Kesihatan berdekatan untuk tindakan lanjut,” ujarnya dalam satu kenyataan media semalam.

Fedillah menegaskan kerajaan tidak akan berkompromi dalam soal pematuhan SOP dengan tindakan tegas termasuk menutup tapak pembinaan serta menarik semula kebenaran beroperasi akan dikenakan terhadap kontraktor yang gagal mematuhi SOP sehingga membawa kepada penularan Covid-19.

“Malah tindakan tegas telahpun diambil terhadap sebuah tapak pembinaan di Jalan Ampang dalam kejadian 30 April 2020 iaitu baru-baru ini.

“Dalam kejadian itu Lembaga Pembangunan Industri Pembinaan (CIDB) telah menerima maklumat daripada Jabatan Kesihatan Kuala Lumpur bahawa terdapat 28 pekerja tapak pembinaan warga Bangladesh didapati positif Covid-19 di tapak berkenaan.

“CIDB telah mengaturkan operasi pemeriksaan ke rumah kongsi di tapak pembinaan terbabit pada 1 Mei 2020, bersama Jabatan Kesihatan Kuala Lumpur, Jabatan Keselamatan dan Kesihatan Pekerjaan (JKKP) dan Dewan Bandaraya Kuala Lumpur (DBKL),” katanaya.

Beliau menambah semasa lawatan itu Jabatan Kesihatan telah mengeluarkan notis pemberhentian kerja dan menutup tapak pembinaan berkenaan selaras dengan Akta 342.

“Kawasan berkenaan telah ditutup serta merta dengan Polis Diraja Malaysia (PDRM) turut ditempatkan dipintu masuk tapak pembinaan terbabit bagi mengawal pergerakan seperti diperuntukkan dalam Akta Pencegahan dan Pengawalan Penyakit Berjangkit 1988 (Akta 342).

“Siasatan CIDB juga mendapati tapak pembinaan di Jalan Ampang itu belum memulakan operasi sejak Perintah Kawalan Pergerakan (PKP) dilaksanakan.

“Hanya beberapa pekerja telah ditugaskan untuk menjalankan kerja-kerja pembersihan di tapak berkenaan. Kes terbabit melibatkan penghuni rumah kongsi yang disediakan di situ,” ujarnya.

Katanya lagi, seramai 489 pekerja telah disaring ujian COVID-19, setelah Jabatan Kesihatan menerima laporan mengenai seorang penghuni rumah kongsi tersebut yang telah hadir mendapatkan rawatan di sebuah klinik.

“Daripada jumlah yang disaring 28 pekerja yang tinggal di rumah kongsi itu disahkan positif Covid-19 kata beliau.

Fadillah mengatakan dejak sektor pembinaan dibenarkan beroperasi pada fasa ketiga PKP, CIDB telah menjalankan pemantauan harian untuk projek-projek pembinaan di seluruh negara.

“Di Kuala Lumpur sahaja, CIDB menjalankan pemantauan sekurang-kurangnya di 80 tapak pembinaan setiap hari termasuk cuti umum dan hujung minggu,” kata Fadillah.

See author's posts


‘Bersatu Blackout’ disyor kembali semula

KOTA BHARU: Kumpulan yang menyokong Tun Dr Mahathir Mohamad atau lebih dikenali sebagai ‘Bersatu blackout’ dinasihat tidak terburu-buru menubuhkan parti baharu sebaliknya boleh meneruskan perjuangan mereka dengan Parti Pribumi Bersatu Malaysia (Bersatu) yang diasaskan bersama sebelum ini.

Timbalan Presiden Bersatu Datuk Seri Ahmad Faizal Azumu berkata, walaupun mereka mempunyai hak untuk menubuhkan parti baharu tetapi untuk mengheret bekas perdana menteri itu untuk bersama-sama parti baharu itu nanti tidak akan menguntungkan sesiapa malah boleh menyebabkan imejnya sebagai pemimpin akan tercalar.

“Saya secara peribadi, jika benar parti baharu mahu ditubuhkan bersama Tun (Dr Mahathir Mohamad) saya rasa sedih kerana mereka sebenarnya boleh berjuang di dalam Bersatu yang ditubuhkan bersama Perdana Menteri Tan Sri Muhyiddin Yassin sebelum ini.

“Saya khuatir ada pihak yang mahu ambil kesempatan untuk menjatuhkan beliau (Dr Mahathir) dan kalau mahu bersama mereka (menubuhkan parti baharu) saya rasa sedih,” katanya kepada pemberita selepas merasmikan Mesyuarat Bahagian-Bahagian (Berkelompok) Bersatu Negeri Kelantan di sini semalam.

Ahmad Faizal yang juga Menteri Besar Perak berkata, yang penting dalam perjuangan adalah khidmat kepada rakyat dan bukannya bersandarkan kepada ketokohan individu semata-mata.

Sebelum ini, bekas Setiausaha Agung Bersatu  Senator Datuk Marzuki Yahya dilaporkan berkata hasrat kumpulan Dr Mahathir untuk menubuhkan parti baharu atau menyertai Parti Warisan Sabah (Warisan) hanya akan diputuskan selepas permohonan Muhyiddin untuk membatalkan saman oleh Dr Mahathir dan empat yang lain berhubung tindakan pemberhentian keahlian mereka daripada parti itu diputuskan semalam.

Semalam Mahkamah Tinggi di Kuala Lumpur memutuskan Muhyiddin dan tiga lagi berjaya dalam permohonan mereka untuk membatalkan saman yang difailkan Dr Mahathir dan empat yang lain berhubung pembatalan keahlian mereka dalam Bersatu.

Dengan membenarkan permohonan Muhyiddin dan tiga lagi defendan, Hakim Mahkamah Tinggi Datin Rohani Ismail memutuskan bahawa Tun Dr Mahathir dan lima lagi plaintif tidak mempunyai locus standi atau kedudukan di sisi undang-undang untuk mengemukakan tindakan undang-undang terhadap defendan. – Bernama

See author's posts


Varian Omicron dominan di Sarawak

KUCHING: Varian Covid-19, Omicron kini menggantikan Delta sebagai varian yang paling dominan di negeri ini.

Pengarah Institut Kesihatan dan Perubatan Masyarakat (IHCM) Universiti Malaysia Sarawak (UNIMAS) Profesor Dr. David Perera (gambar), kadar pengesanan 78 peratus Omicron ditemui daripada data pengawasan kes positif yang dilakukan dari 3 hingga 26 Januari tahun ini.

Beliau berkata, sebanyak 58 sampel berjaya disusun mengikut tempoh tersebut.

“Daripada jumlah ini, 45 Omicron dan 13 Delta VoG telah dikesan.

“Kadar pengesanan 78 peratus menunjukkan bahawa Omicron menggantikan Delta sebagai varian menular yang dominan di Sarawak,” katanya.

Beliau mendedahkan perkara itu dalam laporan terbarunya kepada Pengerusi Jawatankuasa Pengurusan Bencana Sarawak (JPBNS) Datuk Amar Douglas Uggah Embas semalam..

Tambah Dr. David, kes Omicron dikesan dalam sampel yang diambil dari Kuching, Samarahan, Sibu, Kapit, Mukah dan Miri.

“Kebanyakan kes ini berlaku melalui penularan komuniti,” katanya.

Jelasnya, susulan daripada peningkatan jumlah kes di negara ini, Dr. David yang merupakan ahli Kumpulan Penasihat Vaksin Covid-19 Sarawak (SCoVAG), menasihati mereka yang masih belum mendapatkan dos penggalak untuk berbuat demikian dengan segera.

Kajian telah menunjukkan bahawa penggalak diperlukan untuk meningkatkan penurunan paras antibodi yang meneutralkan untuk melindungi daripada jangkitan Omicron. Dalam pada itu, beliau turut mengingatkan orang ramai untuk terus mematuhi Prosedur Operasi Standard (SOP) kesihatan dan mengelakkan perhimpunan komuniti jika boleh bagi mencegah penularan lebih lanjut.

See author's posts


Perancis perlu waspada tanda peningkatan kes baharu

PARIS: Perancis kini mengambil langkah berwaspada susulan jangkaan lebih ramai akan menerima rawatan berikutan peningkatan semula jangkitan Covid-19 sejak beberapa hari lalu.

Bagaimanapun, menurut Menteri Kesihatan Olivier Veran berkata setakat ini belum ada cadangan pelaksanaan semula penutupan di seluruh negara.Jelasnya, Perancis mempunyai cara lain untuk memerangi virus itu termasuk mengadakan lebih banyak saringan penyakit.

Pihak berkuasa kesihatan pada Jumaat melaporkan 8,975 kes baharu disahkan iaitu hampir 1,500 lebih tinggi daripada puncak harian 31 Mac lalu iaitu 7,578 kes.

Setakat ini, Perancis merekodkan 30,730 kematian.Pihak berkuasa kesihatan Perancis percaya sebahagian besar daripada kes-kes baharu Covid-19 membabitkan golongan muda yang tidak bergejala.

Menurut Veran, selepas angka jangkitan Covid-19 mencapai kemuncak pada 14 April lalu dengan 14,292 kes, ia mula menunjukkan trend penurunan selama beberapa bulan.

Bagaimanapun, jumlah pesakit dimasukkan ke hospital kembali menunjukkan aliran peningkatan sejak enam hari lalu.-AFP

See author's posts


Petunjuk positif koridor ekonomi

JOHOR BAHRU: Penyiapan projek pelaburan bernilai RM7.33 bilion di Iskandar Malaysia antara tempoh Januari hingga April tahun ini mencerminkan petunjuk positif koridor ekonomi itu masih mendapat kepercayaan daripada pelabur.

Ketua Eksekutif Pihak Berkuasa Wilayah Pembangunan Iskandar (IRDA) Datuk Ismail Ibrahim berkata 20 peratus daripada pelaburan yang telah siap itu melibatkan pelabur domestik manakala baki 80 peratus daripada pelabur asing.

“Kami berharap keyakinan ini akan berterusan dan menggalakkan pelabur lain untuk melihat rantau ini sebagai platform ideal untuk memula, membina atau mengembangkan perniagaan dan operasi mereka atau membuat persediaan bagi pasca pandemik Covid-19.

“Kami amat menghargai sokongan daripada Lembaga Pembangunan Pelaburan Malaysia (MIDA) dan kelulusan projek pembuatan di Iskandar Malaysia dan menantikan projek-projek ini selesai pada tahun ini meskipun cabaran yang ada ketika ini,” katanya dalam satu kenyataan semalam.

Tahun lepas, antara projek yang diluluskan untuk dibangunkan di rantau ini termasuklah projek dari China, Jepun dan Singapura dengan tiga industri utama yang diluluskan adalah peralatan pengangkutan, eletrik dan elektronik dan mesin dan peralatan.

Ismail berkata keseluruhannya, jumlah kumulatif pelaburan yang direkodkan Iskandar Malaysia mencecah RM341.4 bilion sejak 2006 dengan 61 peratus daripadanya telah berjaya disempurnakan setakat ini.

Menurutnya, koridor ekonomi itu akan terus diketengahkan sebagai destinasi pelaburan pilihan bagi pelabur yang mahu memula, membina semula atau mengembangkan perniagaan dan operasi mereka semasa dan selepas pandemik dengan mengambil beberapa inisiatif yang boleh membantu pelabur ini memulakan kepentingan mereka di rantau ini dengan segera.

Mengenai penerokaannya dalam bidang perladangan moden, beliau berkata pelabur dan rakan kongsi dialu-alukan untuk menjalin kerjasama dalam membangun, memacu dan meraih manfaat daripada inisiatif perladangan moden, didorong oleh keperluan bagi menambah baik jaminan makanan dan permintaan besar terhadap bekalan makanan bagi negara ini sendiri dan negara jiran Singapura. – Bernama

See author's posts


Dua bekas atlet negara  positif Covid-19 sembuh

DUA bekas atlet kebangsaan yang sebelum ini didapati positif Covid-19 sudah pulih daripada jangkitan virus tersebut dan telah dibenarkan keluar dari hospital.

Pengerusi Yayasan Kebajikan Atlet Kebangsaan (Yakeb) Datuk Noorul Ariffin Abdul Majeed mengesahkan perkara itu.

Dua bekas atlet berkenaan ialah Ani Nios daripada sukan olahraga yang kini menetap di Sarawak dan legenda sepak takraw negara Tajuddin Adan yang tinggal di Selangor.

Mengulas lanjut, Noorul Ariffin berkata 42 peratus atau kira-kira 1,200 ahli Yakeb adalah warga emas dan merupakan golongan berisiko dijangkiti Covid-19.

“Ramai daripada mereka ini ada penyakit seperti kencing manis, darah tinggi, jantung dan sebagainya,” katanya ketika ditemui di pejabat yayasan itu hari ini.

Beliau juga berkata terdapat bekas atlet yang turut hilang punca pendapatan susulan pelaksanaan Perintah Kawalan Pergerakan (PKP).

Sebelum ini, Kementerian Belia dan Sukan menyalurkan bantuan RM100,000 kepada Yakeb untuk diagihkan kepada lebih 200 ahli yang terjejas.Yakeb kini  mempunyai lebih 2,800 ahli. – Bernama

See author's posts


Rakyat harus akur SOP

LAWAS: Rakyat harus akur dengan segala peraturan sepanjang sambutan Hari Raya Aidiladha dalam suasana berbeza daripada sebelumnya.

Timbalan Ketua Menteri Datuk Amar Haji Awang Tengah Ali Hassan memberitahu, kepatuhan prosedur operasi standard (SOP)

penting dalam memastikan kejayaan memutuskan rantaian pendamik Covid-19 dan memastikan rakyat terus selamat.

Beliau yang juga Menteri Pembangunan Bandar dan Sumber Asli Kedua dan Menteri Pembangunan Perdagangan Antarabangsa dan  Industri, Terminal Perindustrian dan Pembangunan Usahawan Sarawak ditemui media pada majlis penyerahan daging korban sempena Aidiladha di pusat penyembelihan Masjid Besar Darul Ma’mur Lawas semalam.

Seterusnya, beliau memberitahu sejumlah 30 ekor kerbau untuk ibadah korban telah diagihkan ke surau dan masjid di Daerah Lawas.

“Sebanyak 30 ekor kerbau disumbang melalui Lembaga Amanah Kebajikan Islam Lawas dan keluarga saya, Perkim juga menyumbang seekor kerbau dan Dato Henry Sum turut menyumbang dua ekor melalui Kementerian Pembangunan Luar Bandar (KPLB) Malaysia untuk Parlimen Lawas,” ujarnya.

Seterusnya daging korban ini diagihkan mengikut zon dan ada yang telah disembelih semalam .

Pada masa yang sama, semua kerbau yang diagihkan telah mendapat kelulusan pihak veterinar dan juga dengan pusat penyembelihan yang dilulus pihak berkuasa.

Awang Tengah juga mahu agar proses agihan dilakukan mengikut SOP yang telah ditetapkan.

Turut hadir, Timbalan Menteri KPLB merangkap Ahli Parlimen Lawas, Dato Henry Sum Agong, Pengerusi Perkim Lawas, Dato Dayang Morliah Datuk Awang Daud, Residen Bahagian Limbang, Ir Ahmad Denney Ahmad Fauzi dan Pengerusi Masjid Besar Darul Ma’mur, Othman Adol.

Oleh Adeng Edrus

See author's posts


Manusia punca pemanasan global

LONDON: Satu kajian yang menganalisis puluhan ribu kertas kerja perubahan iklim mendapati lebih 99.9 peratus bersetuju pemanasan global berpunca daripada perbuatan manusia.

Menurut laporan AFP, secara keseluruhan sebanyak 88,125 kaji selidik yang diterbitkan dari 2012 hingga 2020, diteliti oleh sekumpulan pakar di Universiti Cornell di Ithaca, New York.

Tujuan kajian itu diadakan bagi mengenal pasti jumlah kertas kerja yang mengaitkan aktiviti manusia dengan perubahan iklim serta konsensus dicapai mengenai perkara tersebut.

Ia berdasarkan kertas kerja 2013 yang menganalisis semua dokumen sains iklim yang diterbitkan antara 1991 dan 2012.

Kajian itu mendapati sebanyak 97 peratus konsensus dicapai berhubung isu tersebut.

“Kami pasti konsensus kini sudah melebihi 99 peratus,” kata pengarang, Mark Lynas.

Penemuan itu dibuat ketika United Kingdom (UK) bakal menjadi tuan rumah untuk Persidangan Perubahan Iklim COP26, dari 1 hingga 12 November depan.

Dalam persidangan itu, para pemimpin dunia akan berbincang dan dijangka memeterai perjanjian baharu yang bertujuan memastikan suhu global terkawal.

Kumpulan pakar itu meneliti sebanyak 3,000 sampel secara rawak daripada 88,125 kertas kerja iklim berbahasa Inggeris yang disiarkan dari 2012 hingga 2020.

Mereka mendapati hanya empat daripada 3,000 kertas kerja atau kira-kira 0.14 peratus melaporkan skeptikal mengenai perubahan iklim disebabkan perbuatan manusia.

“Kami tahu bilangan ini sangat kecil berbanding kejadiannya, namun kami rasa masih banyak lagi dalam 88,000 kertas kerja iklim,” kata Lynas. –AFP

See author's posts


150 peserta hadiri taklimat isu semasa di Serian

MOHD NEENATUL AIZAL

SERIAN: Seramai 150 peserta menghadiri taklimat isu semasa anjuran Jabatan Penerangan(JaPen) di Dewan Masyarakat Serian di sini, hari ini.

Taklimat ‘Isu Semasa: Inflasi dan Cabaran-Cabaran Bagi Malaysia Peringkat Sarawak’ itu bertujuan mengemaskini keadaan semasa.

Pengarah JaPen Sarawak Jaafar Jantan berkata, taklimat itu bertujuan memberi pencerahan kedudukan inflasi semasa di negara ini.

“Taklimat ini juga bertujuan mendapat maklum balas mengenai kandungan pembentangan dan perkongsian maklumat agar difahami masyarakat serta meningkatkan keyakinan rakyat terhadap dasar kerajaan.

“Saya percaya setiap seorang daripada kita amat merasai impak inflasi ini. Ia dianggap sebagai satu cabaran domestik dan global yang sudah pasti memberi kesan jangka panjang kepada sistem ekonomi dan kewangan negara.

“Setiap ringgit dan sen yang dikeluarkan akan menjurus minda kita untuk membuat penilaian harga semasa dan harga sebelum terjadinya fenomena inflasi ini,”katanya pada majlis itu.

Jaafar berkata, pelbagai penyelesaian di bawah inisiatif Kerajaan Persekutuan telah diperkenalkan bagi membantu setiap lapisan masyarakat.

“Antara penyelesaian yang telah diperkenalkan termasuk kawalan harga keperluan utama seperti ayam, telur, beras, minyak masak dan sebagainya.

“Pemberian subsidi bahan api seperti petroleum dan tarif elektrik juga diperkenalkan. Selain itu, Kerajaan Persekutuan juga memperkenalkan Program Jualan Murah Keluarga Malaysia(JMKM) di setiap kawasan Dewan Undangan Negeri (DUN).

“Kerajaan juga membantu rakyat melalui pelaksanaan Skim Kawalan Harga Maksimum Musim Perayaan serta memantapkan penguatkuasaan sempadan bagi mengawal penyeludupan barangan bersubsidi dengan melaksanakan pemantauan serta penguatkuasaan secara harian.

“Penguatkuasaan Akta Kawalan Harga Barang dan Anti Pencatutan 2018 juga mampu membantu rakyat menghadapi masalah inflasi di negara kita,” katanya.

Beliau berharap masyarakat bersedia terhadap sebarang kemungkinan dan mengambil pendekatan awal sebagai langkah siapsiaga sekiranya keadaan semakin tidak pulih.

See author's posts


Tanah runtuh ragut 22 nyawa

KATHMANDU: Seramai 22 penduduk maut manakala 30 lagi hilang dalam insiden tanah runtuh akibat hujan lebat di Nepal.Menurut pihak berkuasa, tujuh individu yang meninggal dunia adalah mangsa di tiga kawasan berbeza di sekitar bandar peranginan Pokhara.Pokhara, 200 kilometer dari barat ibu kota Kathmandu terkenal di kalangan pelancong.Ia juga jadi pangkalan bagi para pendaki yang menuju ke laluan gunung.Di utara Pokhara, tanah runtuh melanda dua kampung di daerah Myagdi dan merosakkan 37 buah rumah.Jurucakap kerajaan Nepal, Mahesh Subedi berkata setakat ini tiga mayat telah ditemukan tetapi 30 lagi masih hilang.Jalan raya juga tersekat disebabkan tanah runtuh.Ini menjadikan usaha menyelamat sukar, ditambah dengan cuaca buruk.-AFP

PIC CAP

Menurut pihak berkuasa, tujuh individu yang meninggal dunia adalah mangsa di tiga kawasan berbeza di sekitar bandar peranginan Pokhara. – AFP

See author's posts


Tindakan tegas individu ingkar SOP PKPP – Merbin

KUCHING: Terdapat segelintir masyarakat awam dilihat masih degil dan tidak mengendahkan pematuhan prosedur operasi standard (SOP) semasa pelaksanaan Perintah Kawalan Pergerakan Pemulihan (PKPP) Covid-19.

Menurut Pemangku Ketua Polis Daerah Kuching Superintendan Merbin Lisa berkata, setelah hampir beberapa minggu Daerah Kuching mencatatkan laporan negatif jangkitan Covid-19, namun masih terdapat individu yang ingkar SOP PKPP walaupun sering diingatkan serta dihebahkan melalui media massa dan juga media elektronik.

“Tindakan tegas terus diambil kepada individu yang gagal mematuhi SOP sepanjang tempoh PKPP ini.

“Pemantauan dan pemeriksaan oleh pihak Ibu Pejabat Polis Daerah (IPD) Kuching akan berterusan dan dipergiatkan lagi bagi membendung sebarang kemungkinan penularan kembali Covid-19 yang telah menjadi pandemik,” ujarnya dalam satu kenyataan kepada media semalam.

Merbin berkata, dalam susulan pemeriksaan pematuhan SOP PKPP yang dijalankan selama tiga hari bermula 4 hingga 6 September lalu, sebanyak 33 kompaun telah dikeluarkan kepada orang awam yang gagal dalam pematuhan SOP PKPP ini.

“Daripada jumlah keseluruhan tersebut, seramai 27 individu adalah lelaki, manakala enam individu pula adalah wanita.

“Pemeriksaan dibuat secara berasingan oleh pasukan pemantau IPD Kuching yang telah dilantik melibatkan lokasi di sekitar Tebingan Sungai Sarawak Kuching, premis hiburan di Jalan Ang Cheng Ho dan juga premis aksesori kenderaan di Jalan Song,” ujarnya.

Beliau menjelaskan kompaun yang telah dikeluarkan tersebut perlu dijelaskan di Pejabat Kesihatan Daerah (PKD) dalam tempoh 14 hari dengan jumlah kompaun sebanyak RM1,000.

Merbin turut menasihatkan agar masyarakat terus mematuhi SOP COVID-19 (PKPP) yang ditetapkan dan pihak Polis DiRaja Malaysia (PDRM) tidak akan teragak-agak untuk mengenakan kompaun kepada individu yang dilihat gagal dalam pematuhan SOP PKPP ini dan akan terus mempergiatkan lagi pemantauan dan pemeriksaan ke atas semua premis serta tempat-tempat awam yang menjadi kunjungan ramai di daerah ini.

Antara garis panduan yang wajib diikuti oleh masyarakat awam termasuklah pemakaian pelitup muka di tempat awam, penjarakan fizikal dan juga bagi premis-premis, perlulah memastikan terdapat alat penyukat suhu badan, buku catatan nama serta cecair sanitasi.

“Saya menasihatkan orang ramai agar tidak leka dan sentiasa kekal berwaspada berkenaan dengan pandemik Covid-19 ini.

“Individu yang tidak sihat dan bergejala dikehendaki segera menjalani pemeriksaan kesihatan manakala penjarakan fizikal juga perlu diamalkan pada setiap waktu dengan jarak sekurang-kurangnya satu meter,” tegasnya.

Beliau turut menegaskan bahawa Malaysia dan Sarawak amnya belum berjaya sepenuhnya dalam membendung pandemik ini dan hanya kerjasama daripada masyarakat awam sahaja yang boleh menentukan kejayaan ini.

Oleh Adi Safarman

See author's posts


Putera Mahkota Abu Dhabi tiba untuk lawatan khas empat hari ke Malaysia

SEPANG: Putera Mahkota Abu Dhabi yang juga Pengerusi Majlis Eksekutif Abu Dhabi Sheikh Khaled Mohamed Zayed Al Nahyan tiba di sini malam tadi bagi memulakan lawatan khas empat hari ke Malaysia hingga 24 Mei ini.

Keberangkatan tiba baginda di Kompleks Bunga Raya, Lapangan Terbang Antarabangsa Kuala Lumpur (KLIA) di sini pada 8.42 malam disambut oleh Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Turut hadir Timbalan Perdana Menteri Datuk Seri Fadillah Yusof dan Menteri Luar Datuk Seri Dr Zambry Abdul Kadir.

Sheikh Khaled kemudian diiringi Tengku Hassanal melalui Kawalan Kehormat Setempat oleh Angkatan Tentera Malaysia Unit I Rejimen Renjer Diraja yang diketuai Kapten Muhammad Shafiq Najmi Mazlan.

Ini merupakan lawatan sulung baginda ke Malaysia sejak ditabal sebagai Putera Mahkota Abu Dhabi dan dilantik sebagai Pengerusi Majlis Eksekutif Abu Dhabi pada 29 Mac lepas.

Lawatan khas baginda dijangka mengukuhkan lagi hubungan baik yang terjalin sejak sekian lama antara Malaysia dan Emiriah Arab Bersatu (UAE) yang telah dinaik taraf kepada Perkongsian Strategik pada 27 September 2022.

Sheikh Khaled dijadual melakukan kunjungan hormat ke atas Perdana Menteri Datuk Seri Anwar Ibrahim esok serta bertukar-tukar pandangan mengenai pelbagai isu berkepentingan bersama merangkumi hubungan dua hala, serantau dan antarabangsa semasa pertemuan itu.

Pada Selasa, baginda akan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.

UAE merupakan rakan dagangan kedua terbesar Malaysia, destinasi eksport kedua terbesar dan destinasi import kedua terbesar dari rantau Asia Barat.

Pada 2022, jumlah dagangan Malaysia dengan UAE meningkat sebanyak 73.5 peratus kepada RM38.73 bilion berbanding RM22.33 bilion bagi tahun sebelumnya. – Bernama

See author's posts


Prof Diraja Ungku Aziz meninggal dunia

KUALA LUMPUR: Tokoh akademik Prof Diraja Ungku Abdul Aziz Ungku Abdul Hamid, 98, meninggal dunia di sini kira-kira 4.00 petang semalam.

Jurucakap Angkatan Koperasi Kebangsaan Malaysia Berhad (Angkasa) berkata, perkara itu disahkan isterinya yang juga bekas Naib Yang Dipertua Angkasa Rahaiah Baheran.

“Dukacita dimaklumkan, saya telah mendapat maklumat daripada isterinya iaitu bekas Naib Yang Dipertua Angkasa Rahaiah Baheran bahawa Prof Diraja Ungku Abdul Aziz telah menghembuskan nafas terakhir kira-kira 4.00 petang tadi.

“Marilah kita bersama-sama membacakan surah al-Fatihah agar rohnya dicucuri rahmat,” kata jurucakap itu ketika dihubungi Bernama.

Allahyarham Ungku Abdul Aziz yang dilahirkan di London, United Kingdom pada 28 Jan 1922 adalah bapa kepada bekas Gabenor Bank Negara Tan Sri Dr Zeti Akhtar yang kini merupakan Pengerusi Permodalan Nasional Berhad.

Prof Ungku Abdul Aziz merupakan seorang tokoh yang disegani terutamanya dalam bidang pendidikan, selain menjadi tokoh penting di sebalik penubuhan Tabung Haji dan Angkasa Allahyarham juga merupakan ahli ekonomi dan pernah dianugerahi gelaran ‘Profesor Diraja Ekonomi’ pada 17 Jun 1978 serta Tokoh Koperasi Negara pada Julai 2002, selain Hadiah Budaya Asia Fukuoka IV pada 1993 . – Bernama

See author's posts


Pengecualian penuh duti eksport minyak sawit

KUALA LUMPUR: Kerajaan akan memberi pengecualian 100 peratus duti eksport ke atas minyak sawit mentah, minyak isirong sawit mentah dan minyak isirong sawit yang diproses mulai 1 Julai 2020 hingga 31 Dissember 2020.

Perdana Menteri Tan Sri Muhyiddin Yassin berkata, pengecualian penuh duti eksport ini dibuat bagi mendorong sektor komoditi.

“Bagi industri pertanian dan makanan, kemudahan pinjaman Dana Agrofood sebanyak RM350 juta akan diperuntukkan untuk memastikan kelangsungan pengusaha pertanian dan komoditi dalam sektor ini,” katanya ketika mengumumkan Pelan Jana Semula Ekonomi Negara (PENJANA) semalam.

Muhyiddin berkata, kerajaan juga akan memperkasakan peningkatan mobiliti tenaga kerja pertanian melalui insentif yang diberikan kepada syarikat perintis untuk melatih dan mengajar tenaga kerja untuk menceburi bidang pertanian dan perladangan.

“Selain itu, pengusaha pertanian bandar juga akan diberi bantuan bernilai RM500 seorang dan RM50,000 untuk setiap komuniti,” katanya. – Bernama

See author's posts


729 WARGANEGARA Berstatus warga asing di Long Singut

KUCHING: Kerajaan Persekutuan digesa untuk meneliti isu yang dihadapi oleh sebanyak 729 penduduk di Kampung Long Singut dengan segera.

Timbalan Menteri Tan Sri Datuk Amar James Jemut Masing berkata, penduduk di Kampung Long Singut ini masih belum mempunyai status kewarganegaraan walaupun sudah lama menetap di perbatasan.

Katanya, penduduk di kampung ini berhijrah dari Kalimantan pada tahun 60-an dan kebanyakan mereka adalah penduduk generasi kedua dan ketiga di Long Singut.

“Malah anak-anak mereka tidak dapat melanjutkan pelajaran ke tingkatan lima walaupun mereka memperoleh keputusan yang baik dan orang dewasa tidak dapat mencari pekerjaan kerana mereka tidak mempunyai kad pengenalan.

“Kerajaan Persekutuan mesti menangani masalah mereka yang tanpa status kewarganegaraan ini dengan segera.

“Jabatan Pendaftaran Negara (JPN) juga harus segera menghantar pasukan bergerak mereka ke Long Singut,” katanya, dalam satu kenyataan semalam.

Beliau yang juga merupakan Presiden Parti Rakyat Sarawak (PRS) berkata, sekiranya tidak menyelesaikan masalah ini secepat mungkin, kita akan dituduh tidak prihatin dengan rakyat.

“Sekiranya kita tidak menyelesaikan masalah ini secepat mungkin, kita boleh dituduh tidak mengambil berat (prihatin) sesama manusia dan kita akan kehilangan sumber daya manusia yang berharga kepada Malaysia,” katanya.

Oleh  JEAKQLEYN YACHO

See author's posts


PUISI

Terbang terbang anak Kenyalang

Di awangan mencari cerita

Bak gegak gempita memecah sepi

Pada persada jadi rebutan

Sedang anak di bawah menangis pilu

Menanti tiba cuaca cerah

Menghilang dalam rebutan takhta

Ke hilir ke hulu melangkah lesu

Mencari helah hendak BERSATU

Sedang AMANAH di pinggir

KEADILAN dicari tidak ditemui

Pada rangka menaiki takhta bestari

Memang seDAP pada culitan rasa

Tika WARISAN membawa diri

Dan tika BUMIPUTERA di kejauhan

Cuba meredah kesangsian terlukis

Akhirnya terjawab dalam cita rasa

Tamak dan haloba merangkul

dalam dendangan sumbang

Sang penguasa yang bersedih

Kehilangan watak berjasa

Sedang anak-anak BUMIPUTERA

Tersenyum sinis tika kedua tangan

Cuba ditarik mengisi kekosongan

Terbukti anak Kenyalang lebih tangkas

Dalam mencerna keyakinan insani

Kini lahir sudah

Gagah

Perkasa

Semangat

Dicantum menyatu dalam seribu perjuangan yang masih panjang

Abg Zainoren Abg Jess

29 Feb, 2020 – Taman Sukma

Dalam kelekaan,

memanjat harapan,

tak terasa; kutelah,

memanjat setinggi ini.

Menuju pucuk,

yang kian tipis lembut berayun,

yang bila kupandang ke bawah,

terasa rawan menggayatkan,

yang pabila datang angin menghempas,

meliuk-meliuk; menuntut kekuatan,

untuk terus berpaut,

meski terasa goyah.

Kutetap percaya,

angin yang menghempas,

datangnya cuma untuk menguji,

sekadar untuk menilai,

sejauh mana aku kuat;

berpaut bertahan,

demi ke pucuk impian.

Asyraff Jamin

Nanga Tada, Kanowit

Tatkala fajar menjelma,

kicauan burung membongkar hening pagi,

Ku hirup pawana pagi, menghembus duka,

Mengenyahkan gundah memenuhi diri,

Terasa pekat ribang ini,

Terkenang keluarga aksa menanti.

Ku tempuh hariku dengan lara,

Ku isikan dengan tawa menghilang rasa bika,

Tak terasa kesenjaan sudah terlalu petang,

Walang pun menyisip kembali,

Bak pungguk ku merenung candra,

Bersenandika mengingat memori lama.

Fajar menjenguk kembali,

Hari silir berganti tetapi aku masih disini,

Merintih ribang di hati sehingga merobek atma.

Johnny Berayen

Miri, Sarawak.

See author's posts


Lebih 5,300 ekar musnah dalam kebakaran

MOSCOW: Kira-kira 5,350 ekar kawasan lembah di daerah San Diego, California terbakar sekaligus memusnahkan kebanyakan struktur dan mengancam penduduk setempat, menurut Jabatan Perhutanan dan Perlindungan Kebakaran California (Cal Fire).

Menurut Cal Fire hanya satu peratus sahaja kawasan kebakaran berjaya dikawal.

Keadaan itu mengancam kawasan lembah termasuk Carveacre, Lawson,Wood ,  Lyons, Deer Horn dan Sycuan Indian Reservation,” tulis Cal Fire di Twitter pada  Ahad.

Terdahulu, Cal Fire melaporkan seluas 4,000 ekar kawasan terbakar dan sekurang-kurangnya 10 bangunan musnah, lapor agensi berita Sputnik.

Menurut Cal Fire, pasukan bomba “berusaha melawan suhu panas yang melampau, kelembapan rendah dan tiupan angin.”

San Diego Gas and Electric (SDG & E) berkata di Twitter pada Sabtu, lebih 12,000 pelanggannya mengalami gangguan bekalan elektrik. Angka itu kemudian dikemas kini, dan jumlah rasmi menunjukkan hanya 1,000 pelanggan terjejas.

Menurut maklumat terkini Cal Fire pada Ahad, hampir 14,800 anggota bomba bertungkus lumus memadamkan 23 kebakaran besar di California dengan lebih 10,500 orang dipindahkan.

Sejak 15 Ogos, California telah menyaksikan lebih 900 kebakaran besar memusnahkan lebih 1.6 juta ekar kawasan, menurut Cal Fire. Sekurang-kurangnya lapan orang maut dan hampir 3,300 bangunan musnah.

Presiden AS Donald Trump pada 22 Ogos meluluskan pengisytiharan bencana besar di California.

Dua kebakaran besar di California membabitkan kompleks pencawang elektrik SCU dan LNU yang menjadi insiden kebakaran kedua dan ketiga terbesar dalam sejarah negeri masing-masing.

Kawasan SCU seluas 396,624 ekar terbakar dan setakat ini 88 peratus berjaya dipadamkan manakala 375,209 ekar kawasan LNU dijilat api dan 89 peratus kebakaran berjaya dikawal.- Bernama

See author's posts


Bandar Lawas sentiasa sesak dengan kereta dari Brunei

LAWAS: Bandar Lawas kini sentiasa dibanjiri kenderaan dari negara jiran Brunei Darussalam sejak pembukaan sempadan di Mengkalab.

Purata sejumlah 800 kenderaan negara jiran berbaris panjang di pintu sempadan Mengkalab untuk memasuki Lawas sebelum meneruskan perjalanan ke Kota Kinabalu.

Keadaan itu juga disedari Timbalan Premier Datuk Amar Awang Tengah Ali Hassan tetapi mahu penduduk tempatan mengambil peluang kehadiran masyarakat Brunei untuk meningkatkan pergerakan ekonomi di Lawas dan Sarawak amnya.

“Pada masa sama juga, pihak Jabatan Imigresen perlu memastikan aliran kemasukan trafik di pintu sempadan ditambah baik dengan tidak mengabaikan aspek-aspek keselamatan.

“Penyediaan kaunter untuk penduduk tetap Sarawak juga wajar diaktifkan untuk mengurangkan kesesakan dan tempoh berbaris yang terpaksa dihadapi oleh pengembara ini,” katanya sewaktu merasmikan Bazaar Gong Xi Fa Chai 2023 di Gelanggang Arena Lawas, semalam.

Awang Tengah juga mahu aspek kebersihan daerah Lawas diberi perhatian serius termasuk kemudahan tandas awam yang juga mestilah dalam keadaan bersih.

Peranan daerah Lawas sebagai bandar transit akan terus berkembang apabila siapnya lapangan terbang baru Lawas dan juga pelabuhan laut dalam di Pulau Sari yang akan menjadikan Lawas sebagai hab perdagangan di Utara Sarawak.

Hadir sama Ahli Parlimen Lawas Dato Henry Sum Agong, Pegawai Daerah Lawas Ladin Atok, Pengarah NRDA Datu Ubaidillah Latip, Setiausaha Politik Kepada Premier Sarawak, Sam Laya dan Pemanca Tan Yong Heng.

Oleh ADENG EDRUS

See author's posts


PASRAH MENONGKAH PARAH

BAGI kebanyakan masyarakat di dunia,mungkin tarikh 4 Februari tidak membawa apa-apa kesignifikan.  Hari yang diisytiharkan sebagai sambutan Hari Kanser Sedunia. Pasti sudah sambutannya tidak semeriah berbanding tarikh 14 Februari setiap tahun yang melambangkan ‘Hari Percintaan Sedunia’ atau Valentine’s Day.  Hari yang disambut bukan sahaja oleh pasangan kekasih muda, akan tetapi turut diraikan oleh ‘kekasih lanjut usia’.  Begitu besar peranan cinta dalam kehidupan manusia.  Kecintaan yang menebal terhadap pasangan masing-masing, namun menipis sikap kecintaan secara holistik.

Kanser ialah sejenis penyakit yang berkaitan dengan ketidakseimbangan replikasi dan tindak balas sel dalam badan.  Biasanya sel ini akan bertambah mengikut aturannya bagi membolehkan tumbesaran badan dan pemulihan selepas berlakunya apa-apa kecederaan.  Namun, ada kalanya sel ini bertambah secara tidak normal, menyebabkan berlakunya ketumbuhan tidak normal yang dikenali sebagai tumor, yang boleh dikategorikan sama ada sebagai bukan barah (benign), ataupun barah (malignant).  Barah terdiri daripada sel-sel barah yang sekiranya tidak dirawat, boleh merebak ke bahagian tubuh badan yang lain, sehingga menyebabkan komplikasi sistemik.  Komplikasi dan kehilangan fungsi multiorgan akan menyebabkan kematian.  Barah yang merebak dikenali sebagai barah sekunder atau metastasis.

Perkataan kanser atau barah, sememangnya amat ‘digeruni’ kebanyakan orang, dan seboleh-bolehnya, tidak ingin dibicarakan secara terbuka.  Kanser seakan-akan satu ‘bala’ yang menimpa seseorang penghidapnya yang ‘menempatkan mereka dalam ‘sempadan’ daerah yang berasingan.  Penghidap kanser dilihat sebagai hyper sensitive, dan mudah tersinggung, di samping sedaya upaya cuba mengelak daripada berbicara tentang ‘penyakit’ yang dihidapi.  Malah, dalam situasi tertentu, seseorang penghidap kanser mempamerkan perubahan sikap yang ketara.

Penulis terimbau suatu ketika dahulu apabila seorang sahabat didiagnosis menghidap kanser tahap 4, tahap kronik yang tidak diberikan ‘pengharapan tinggi’ untuk pulih.  Ketika itu, bersarang pelbagai persepsi akan tekanan yang dihadapi beliau apabila dimaklumkan oleh doktor pakar akan hal sedemikian.  Timbul perasaan sedih, simpati dan empati yang tidak terungkapkan.  Daripada insan periang, cergas dan bersemangat waja, jelas terkesan perubahan sikap yang bertentangan.  Perubahan sikap yang difahami dan dimaklumi.

Bertahun, imbauan berkenaan acap kali bertandang apabila terungkit peristiwa-peristiwa lama yang ‘menghadirkan’ keberadaannya.  Saat sedemikian, terbit kembali persoalan akan keperitan yang ditanggung dalam pendepanan ujian yang amat getir sehingga ke akhir hayatnya.  Sememangnya sejauh mana sekalipun penerokaan minda dan penyelaman nubari kita, tidak mungkin akan dapat menterjemahkan keperitan sedemikian secara zahirnya.

Hanya setelah lebih setahun lalu, penulis memahami akan tekanan yang dialami arwah sahabat apabila, penulis sendiri didiagnosis menghidapi kanser tahap pertengahan.  Pada saat itu, seluruh tubuh terasa seakan-akan lumpuh tiba-tiba, fikiran tidak keruan serta pandangan menjadi kabur.  Makna keberadaan dalam kamus kehidupan terpadam dalam sehela nafas.  Akan tetapi, keyakinan yang dilontarkan doktor berkenaan bahawa masih ada ruang untuk sembuh, sedikit sebanyak memberikan harapan, walaupun masih termendap kesangsian.

Atas dorongan ahli keluarga, harapan itu tidak layu. Penulis mengambil pendekatan untuk tidak melaraskan tumpuan terhadap tahap penyakit, akan tetapi lebih kepada proses pemulihan berdasarkan kaedah secara pengambilan ubatan serta terapi, di samping ‘memenuhi masa’ dengan dunia kepenulisan. Amalan pelarian daripada memikirkan tentang penyakit yang dihidapi.  Walaupun ada ketikanya, kesakitan itu memeritkan, namun kepayahan menongkah arus parah itu terlerai apabila melihat tintaan ilham tersiar, walaupun tidak diketahui sejauh mana penyantunan khalayak pembaca.  Kepuasan itulah yang menjadi penawar, di samping galakan serta sokongan ahli keluarga.

Wajar diketahui bahawa bukan simpati dan belas yang ditagih.  Hal sedemikian itu amat sensitif kerana mampu melemahkan semangat serta meruntuhkan keyakinan untuk meneruskan perjuangan menongkah parah. Perkara primer adalah pemahaman serta dorongan.  Buat penghidap kanser, kuatkan semangat, kukuhkan tekad  dan usah mudah mengalah.

“Rapatkan Jurang Penjagaan Kanser”

Lindungi diri, lindungi bangsa, lindungi negara!

See author's posts


JAPEN Sarawak terus pergiat IOW perangi Covid-19

KUCHING: Info On Wheels (IOW) oleh Jabatan Penerangan Malaysia (JAPEN) terus dipergiat di peringkat daerah di seluruh Sarawak dalam usaha memerangi penularan wabak pandemik Covid-19.

Usaha
berterusan ini adalah mustahak dan sejajar dengan situasi semasa berikutan pengumuman
Perdana Menteri Tan Sri Muhyiddin Yassin pada 25 Mac lepas berkenaan
perlanjutan Perintah Kawalan Pergerakan (PKP) sehingga 14 April yang bertujuan
memutuskan rantaian jangkitan virus tersebut.

Program
IOW mengenai kesedaran wabak Covid-19 telah giat dilaksanakan secara berterusan
di seluruh negeri sejak terdapatnya kes positif di Malaysia sekitar awal tahun
2020.

Hebahan
awam harian oleh Unit Bergerak JAPEN adalah berkenaan kandungan-kandungan
kesedaran wabak COVID-19 seperti memakai penutup mulut dan hidung ketika berada
di tempat awam, kerap membasuh tangan, menggunakan hand sanitiser, penjagaan
penjarakan sosial dan pemantuhan kepada arahan-arahan semasa PKP.

Selain
itu, pengagihan bahan penerbitan seperti poster dan risalah kesedaran wabak
COVID-19 turut dilaksanakan di kawasan serta tempat tumpuan orang ramai seperti
pejabat pos, bank, pusat penjaja, pasar raya, stesen minyak dan sebagainya.

Di
Saratok, masyarakat setempat menyambut baik usaha yang telah dilakukan oleh
Jabatan Penerangan Daerah Saratok melalui inisiatif hebahan menggunakan dialek
tempatan.

Pembantu
Penerangan JAPEN Saratok, Aini Elah menarik perhatian pengguna media sosial
apabila membuat hebahan awam menggunakan dialek tempatan Kabong dan rakaman
video pengumuman tersebut menjadi tular di media sosial.

Inisiatif
ini secara langsung memberi kesan positif kerana masyarakat memahami dan menerima
maklumat yang telah disampaikan menerusi hebahan tersebut.

Jawatankuasa
Pengurusan Bencana peringkat daerah Saratok turut menyambut baik usaha JAPEN
dalam membuat pengumuman awam bagi menyampaikan maklumat kepada masyarakat
dalam menangani penyebaran virus COVID-19 dalam usaha menghentikan rangkaian
virus dari terus merebak.

Susulan
itu,  pemantauan mendapati suasana di
sekitar pasar dan perumahan di Saratok adalah lengang dan sunyi, secara
langsung menunjukkan penduduk ambil maklum dan mematuhi arahan PKP untuk terus
berada di rumah.

Di  Bau, tinjauan mendapati rata-rata komuniti di
situ memberikan respon baik terhadap PKP, sehingga beberapa kampung turut
memasang ‘ banner’ amaran supaya orang luar tidak dibenarkan masuk ke kampung
tanpa urusan rasmi.

Turut
kelihatan di jalan raya utama sempadan daerah Bau-Kuching, terdapat sekatan
jalan raya oleh Polis Diraja Malaysia (PDRM) dengan bantuan Angkatan Tentera
Malaysia (ATM) dan Jabatan Sukarelawan Malaysia (RELA).

Daripada
tinjauan di Bau, orang ramai yang ditemui menyatakan bahawa mereka berada di
luar bagi tujuan untuk mendapatkan keperluan harian, menjalankan perkhidmatan
penting dan juga segolongan untuk mendapatkan perkhidmatan kesihatan daripada
institusi perubatan.

Semasa
pemantauan di kawasan Samalaju melibatkan rumah panjang dan kampung berdekatan,
didapati beberapa kedai dan pasar raya masih beroperasi di kawasan simpang
Bakun sekaligus menunjukkan stok bekalan makanan masih mencukupi untuk penduduk
kawasan sekitar. Penduduk setempat di situ turut menyatakan bahawa tidak susah
untuk mendapat bekalan makanan sepanjang tempoh PKP ini.

Majoriti
penduduk terutamanya di pedalaman sewaktu ditemui unit bergerak JAPEN
menyuarakan kesukaran untuk membeli penutup hidung dan mulut di pasaran ketika
ini dan berharap mesej tersebut dapat didengari oleh pihak berkuasa yang
berkenaan.

Suasana
di beberapa rumah panjang apabila dilawati didapati lengang dan menunjukkan
penghuni patuh kepada arahan PKP yang dikuatkuasakan oleh kerajaan.

Sebagai
langkah berjaga-jaga pintu pagar utama ke rumah panjang di Rh. Meikle Ding,
Sungai Sekutan dan Rh. Raymond Plen, Sungai Gelam telah ditutup. Notis larangan
memasuki rumah panjang tanpa tujuan turut diletakkan di pintu pagar utama Rh.
Raymond Plen, Sungai Gelam, Sebauh, Bintulu.

Sememangnya
pujian harus diberikan kepada penduduk luar bandar khususnya rumah panjang yang
begitu patuh dengan Perintah Kawalan Pergerakan ini sehingga ada notis larangan
diletakkan di luar kawasan rumah panjang melarang orang luar memasuki kawasan
rumah panjang tanpa urusan penting.

Program
IOW merupakan program inisiatif Jabatan Penerangan dalam mempelbagaikan kaedah
penyampaian maklumat dan dasar-dasar Kerajaan melalui hebahan Unit Bergerak
sebagai medium perantara, edaran dan penerangan bahan penerbitan oleh
pegawai-pegawai penerangan bersama pemimpin masyarakat ke peringkat akar umbi.

See author's posts


Bintang dunia terus mara

KEJOHANAN TANAH LIAT WTA

PEMAIN nombor satu dunia Ashleigh Barty mara ke pusingan ketiga kejohanan gelanggang tanah liat WTA di Charleston semalam sekali gus memenangi enam perlawanan terakhir dalam kemenangan 6-2, 6-1 ke atas Misaki Doi.

Barty dari Australia tiba di Charleston segar daripada kemenangan terbarunya di Terbuka Miami yang berprestij yang mana dia berjaya mempertahankan gelaran WTA beliau buat kali pertama.

Selepas mendapat ‘bye’ dalam pusingan pertama, dia dengan pantas menyesuaikan diri dengan gelanggang tanah liat hijau di Charleston, hanya memerlukan 61 minit untuk menyingkirkan pemain ranking ke-77 Jepun, Doi.

“Ia adalah pemulihan cepat selepas Miami, hanya menjalani latihan selama beberapa jam. Saya hanya dengan jujur berharap saya tidak tersandung dan jatuh.

“Tetapi ia kembali secara semula jadi,” kata Barty, yang tidak bermain di gelanggang tanah liat pun sejak kemenangan Terbuka Perancis 2019.

Ini merupakan satu lagi kemunduran buat pemain pilihan kedua dari Amerika, Sofia Kenin, yang tersingkir dalam tiga set kepada pemain ranking ke-79 dunia, Lauren Davis.

Davis menggunakan gabungan pukulan yang hebat untuk mencatat kemenangan 4-6, 6-3, 6-4 ke atas Kenin yang berada di kedudukan keempat, mencatat kemenangan ketiga dalam karier beliau ke atas lima pemain teratas.

“Saya bergelut sedikit dalam set pertama dengan servis saya, seperti memukul bola terlalu rata. Kemudian saya mula berfikir sedikit. Saya mendapati bahawa dia tidak terlalu menyukai bola tinggi, jadi saya benar-benar memanfaatkannya,” katanya lagi.

Kenin memenangi Terbuka Australia 2020 dan naib juara di Terbuka Perancis 2020 yang dijadualkan semula pada bulan Oktober, tetapi dia telah bergelut sepanjang 2021.

Dia tersingkir dalam pusingan kedua di Terbuka Australia ketika cuba mempertahankan gelaran beliau, kemudian tersingkir awal dalam kejohanan Phillip Island Trophy sebelum menjalani pembedahan usus ketika masih di Australia. – AFP

See author's posts


KKM disaran lantik petugas secara tetap

GEORGE TOWN: Kongres Kesatuan Pekerja-pekerja Di Dalam Perkhidmatan Awam (CUEPACS) menyaran Kementerian Kesihatan Malaysia (KKM) supaya melantik petugas barisan hadapan perubatan secara tetap.

Presidennya Adnan Mat berkata, beliau menerima maklum balas daripada petugas-petugas itu yang menyatakan mereka menjalankan tugas sebagai lantikan kontrak, malah ada yang menerima lantikan ketika Perintah Kawalan Pergerakan (PKP).

Beliau berkata, antara jawatan yang ditawarkan secara kontrak kepada petugas KKM adalah Pegawai Perubatan, Penolong Pegawai Kesihatan, Jururawat dan Pembantu Perawatan Kesihatan.

“Kerajaan telah meluluskan 10,560 waran (perjawatan) dan tiada sebab untuk KKM meneruskan lantikan kontrak kepada barisan hadapan yang telah dilantik ketika ini. Ini adalah amat tidak adil kepada mereka kerana jawatantelah diwujudkan.

“Saya mohon supaya petugas perlu dilantik secara tetap, sebagaimana peruntukan yang telah diberi oleh kerajaan melalui waran perjawatan, supaya dapat memberi motivasi kepada perkhidmatan cemerlang mereka dalam usaha membanteras penularan wabak Covid-19,” katanya kepada pemberita selepas Majlis Penghargaan Kepada Petugas Barisan Hadapan di sini,semalam.

Majlis semalam menyaksikan CUEPACS menyampaikan penghargaan kepada 12 wakil agensi yang bertugas semasa PKP di Pulau Pinang. Majlis ini diadakan secara jelajah di seluruh Malaysia, bagi menghargai jasa petugas-petugas barisan hadapan di negeri masing-masing.

Dalam pada itu, beliau memohon Kerajaan Pusat supaya memberikan bonus yang ditetapkan secara bulanan kepada penjawat awam dan bukannya sebagai bantuan khas kewangan seperti kelazimannya.

Katanya, tiada sebab untuk kerajaan tidak mempertimbangkan permintaan pemberian bonus kepada penjawat awam, kerana telah terbukti mereka berkhidmat dengan cemerlang walaupun dengan pertukaran kerajaan malah ketika berlakunya bencana dan pandemik.

“Bonus ini digunakan sebagai keperluan, kerana ia datang bersama musim persekolahan anak-anak. Sebelum ini, kita mohon bonus untuk tiga bulan gaji namun hanya dapat RM500,” katanya.

Beliau berkata, pihaknya akan mengetengahkan isu tersebut, semasa  pertemuan bersama Kementerian Kewangan pada 7 Oktober akan datang.– Bernama

See author's posts


Schmeichel bertaraf dunia

BRENDAN Rodgers memuji Kasper Schmeichel sebagai bertaraf dunia selepas penjaga gol Leicester itu menyelamatkan sepakan penalti Neal Maupay ketika pasukannya seri 0-0 dengan Brighton, awal pagi semalam.

Schmeichel menyelamatkan Leicester dengan merebahkan badan ke sebelah kanan untuk menyelamatkan penalti Maupay pada awal babak pertama di Stadium King Power.

Leicester yang menduduki tangga ketiga Liga Perdana gagal mempamerkan prestasi sebenar dalam aksi ke-50 Rodgers mengendalikan skuad.

“Kasper tangkas dan bijak menyelamatkan penatli, dia sangat berharga,” kata Rodgers merujuk pemain antarabangsa Denmark itu.

“Dia penjaga gol bertaraf dunia. Tiada keraguan dia salah seorang penjaga gol terhebat di liga ini. Dia mengkaji karakter pengambil penalti dan pergerakannya lancar. Kasper sangat cemerlang dalam dua perlawanan.”

The Foxes kini empat mata di atas pasukan di tangga keempat Chelsea dan sembilan mata mengatasi Manchester United di tempat kelima dalam misi layak ke Liga Juara-Juara.

Brighton melonjak enam mata di atas zon penyingkiran tetapi kegagalan Maupay menafikan mereka meraih tiga mata berturut-turut selepas penyerang Perancis itu menjaringkan gol kemenangan menewaskan Arsenal, Sabtu lalu.

Brighton memberikan peluang kepada Tariq Lamptey, 19, dan Alexis Mac Allister, 21, tampil kali pertama dalam skuad Graham Potter sekali gus skuad paling muda pernah diturunkan Seagulls dalam aksi Liga Perdana.

See author's posts


Nor Asmah wanita tunggal pembuat wau

KUALA PERLIS:  Kira-kira 20 tahun lepas, Nor Asmah Daud dari Ipoh, Perak sanggup datang ke Kampung Tok Kaya dekat sini semata-mata ingin mempelajari teknik pembuatan wau daripada Adiguru Kraf Wau, Samat Man atau lebih dikenali sebagai Pak Non, seorang yang tidak asing dalam pembuatan wau di negara ini.

Nor Asmah, 45, berkata, beliau mengambil masa kira-kira setahun mempelajari teknik membuat wau sobek iaitu wau tradisional diperbuat daripada kertas, daripada Pak Non yang juga bapa mentuanya dan kini mampu membuat wau sendiri.

“Dalam menghasilkan wau sobek, pembuat wau perlu mempunyai daya kesabaran yang tinggi kerana bukan mudah untuk menyiapkan ukiran yang boleh mengambil masa sehingga sebulan bergantung kepada saiz dan jenis wau yang ditempah,” katanya kepada Bernama di sini baru-baru ini.

Ibu kepada tujuh anak itu merupakan satu-satunya pembuat dan pelayang (pemain) wau wanita profesional di negara ini.

Ditanya mengapa begitu berminat  dengan wau, Nor Asmah berkata beliau bukan hanya tertarik kepada kehalusan corak ukirannya, tetapi juga ciri-ciri kelembutan yang terdapat pada wau apabila ia terbang ke udara.

“Bila melihat keindahan dan kelembutan wau terbang, ianya memberi ketenangan kepada diri dan hati saya terus terpaut dengannya,” katanya yang gemar melayangkan wau lang dan wau merak.

Nor Asmah yang kini menetap di Kampung Tok Kaya berkata, beliau meminati ukiran motif daun kacang dan lada hitam dalam menghasilkan wau sobek.

Dalam pada itu, beliau berharap lebih ramai kaum wanita berminat untuk mempelajari teknik membuat wau memandangkan warisan tersebut semakin dilupakan oleh generasi muda masa kini.

“Saya bersedia memberi tunjuk ajar kepada wanita agar dapat berkongsi minat yang sama,” katanya yang memasang impian untuk menjadi Adiguru Kraf Wau seperti Pak Non satu hari nanti.

Sementara itu, Pengarah Kraftangan Malaysia Cawangan Perlis Ahmad Said berkata, pihaknya akan mendaftarkan Nor Asmah dan suaminya Amran Samat sebagai pelapis pembuat wau di negeri ini selain anak-anak murid Pak Non agar warisan ini dapat diteruskan. – Bernama

See author's posts


Puluhan cedera dalam kebakaran hutan

ANKARA: Puluhan orang dibawa ke hospital kerana menghirup asap dan beberapa orang mengalami kecederaan ketika kebakaran hutan melanda beberapa komuniti berhampiran sebuah pusat pelancongan Mediterranean di selatan Turki pada Rabu, lapor media.

Rakaman di media sosial dan televisyen (TV) Turki menunjukkan penyelamat membuang cecair pemadam api dari helikopter di bangunan dan ladang yang terbakar di dalam dan sekitar bandar pesisir Manavgat.

Presiden Turki Recep Tayyip Erdogan mengatakan, “semua sokongan yang diperlukan akan diberikan kepada warga negara kita yang telah menderita akibat kebakaran itu,” sambil menambahkan siasatan telah dilancarkan mengenai punca kebakaran itu.

Pada masa sama, media Turki melaporkan 62 orang, terutama penduduk tempatan menghirup asap tebal dan tiga orang mengalami luka terbakar dimasukkan ke hospital.

Sementara itu, ratusan pekerja perhutanan dibantu oleh helikopter dan kapal terbang, berusaha mengawal kebakaran.

Pegawai tempatan mengatakan penduduk di empat daerah di bandar itu juga telah dipindahkan dan api sebahagiannya terkawal.

“Ini adalah pemandangan yang sangat buruk,” kata walikota Manavgat, Sukru Sozen kepada CNN Turk.

Tidak jelas berapa banyak orang yang terkesan, tetapi televisyen NTV mengatakan 20 bangunan yang menampung sekitar 500 orang terbakar di salah satu bahagian bandar.

Agensi berita negara Anadolu menolak laporan awal bahawa sebuah hospital tempatan telah dievakuasi sebagai langkah berjaga-jaga.

Kepulan asap hitam tebal dapat dilihat pada jarak kira-kira 75 kilometer di sebelah timur bandar peranginan Turki, Antalya.

Kawasan pesisir di sekitar Antalya adalah destinasi peranginan musim panas yang popular bagi pelancong Eropah terutama yang berasal dari Rusia dan bahagian Eropah timur.

Datuk Bandar Antalya, Muhittin Bocek mengatakan, kebakaran itu tidak menimbulkan risiko bagi pihak pusat peranginan.

“Syukurlah, kami tidak kehilangan nyawa. Api nampaknya meletus di empat lokasi sekali gus,” kata Bocek kepada televisyen NTV.

Menteri Pertanian Bekir Pakdemirli mengesahkan bahawa kebakaran telah berlaku di empat lokasi, tetapi mengatakan masih terlalu awal untuk mengatakan apa yang menyebabkan kebakaran itu.

Tambahnya, angin bertiup hingga 50 kilometer sejam menyebabkan kebakaran lebih cepat merebak.

“Tugas kita sekarang adalah untuk memadamkan kebakaran,” kata menteri itu. -AFP

See author's posts


Polis peronda patah kaki dilanggar

CONNIE CHIENG

KUCHING: Seorang polis
peronda cedera mengalami patah kaki dan pergelangan tangan setelah dilanggar
sebuah Mercedes petang semalam kira-kira jam 1 petang di hadapan hospital
Timberland.

Ketua Trafik Sarawak, DSP
Alexson Naga Chabu berkata, pemandu berusia 70 tahun itu dalam perjalanan
menuju ke Kuching dari Laksamana Cheng Ho ketika masuk ke laluan polis yang
bertugas.

Polis berusia 34 tahun yang
bertugas di Unit Rondaan Bermotosikal IPD Kuching telah berkhidmat selama 12
tahun bersama Polis Diraja Malaysia (PDRM).

Kemalangan itu menyebabkan
beliau terjatuh ke tepi jalan. Anggota bomba tiba di tempat kejadian dan segera
membawa ke Hospital Umum Sarawak manakala pemandu berkenaan telah dibawa untuk
disoal siasat.

See author's posts


Wan Junaidi mahu Putrajaya campur tangan harga tiket melampau

KUCHING: Kerajaan Persekutuan diminta meneliti kadar tambang penerbangan  Malaysia Airlines (MAS) laluan Kuala Lumpur – Kuching untuk menjadikannya lebih mampu milik kepada lebih ramai rakyat Malaysia, khususnya rakyat Sarawak.

Bekas Menteri di Jabatan Perdana Menteri (Undang-undang dan Parlimen), Datuk Seri Dr Wan Junaidi Tuanku Jaafar berkata ini kerana harga tiket melonjak terutama setiap hujung tahun dan musim perayaan termasuk cuti sekolah.

Katanya, pada masa ini penerbangan pergi-balik untuk kelas ekonomi MAS menelan kos lebih RM2,000 (termasuk bagasi, insurans dan cukai).

“Harga ini jelas sekali tidak mampu ditanggung ramai orang.

“Perkhidmatan udara adalah satu-satunya cara pengangkutan untuk menghubungkan Sarawak dan Kuala Lumpur, tiada pilihan lain,” katanya dalam satu kenyataan hari ini.

Beliau berkata, kesalinghubungan itu penting bukan sahaja atas sebab sosioekonomi malah juga integrasi antara penduduk dari kedua-dua bahagian negara ini.

Katanya, ada syarikat penerbangan lain menawarkan pilihan yang lebih murah.

“Bagaimanapun, ramai rakyat Sarawak lebih suka menaiki Malaysia Airlines kerana ia adalah syarikat penerbangan nasional dan ia memberikan mereka rasa kekitaan sebagai sebahagian daripada Malaysia.

“Kerana peranannya sebagai syarikat penerbangan nasional, Malaysia Airlines juga mempunyai tanggungjawab sosial untuk menyediakan perkhidmatan udara yang selamat, berkualiti dan boleh dipercayai untuk rakyat di Sarawak. Ia tidak sepatutnya mengenai wang dan keuntungan semata-mata.

“Untuk itu, saya ingin menasihati kerajaan dan juga Suruhanjaya Penerbangan Malaysia (MAVCOM) untuk melihat secara serius perkara ini bagi mendapatkan penyelesaian berkesan.

“Ini bukan sesuatu yang sepatutnya diabaikan.  Kepada rakyat Sarawak, ini adalah perkara yang serius dan, saya percaya isu ini telah banyak kali diketengahkan oleh pemimpin Sarawak, mewakili keseluruhan sentimen rakyat di sana.

“Demi perpaduan dan muhibah, saya harap MAVCOM akan melakukan sesuatu untuk menyemak semula tambang penerbangan.  Seperti yang dinyatakan sebelum ini, mereka mempunyai kewajipan untuk berkhidmat kepada rakyat di Sarawak.

“Ia bukan hanya mengenai keuntungan. Sarawak selama ini aktif dan menyokong keseluruhan proses pembinaan negara Malaysia.  Saya rasa sudah tiba masanya kerajaan mula memberi lebih perhatian kepada nasib rakyat dari bahagian negara ini,” katanya.

Oleh SHAHRUL QAIZAT

See author's posts


Kerani rugi RM1,480 ditipu

SIBU: Kerani wanita terpaksa berputih mata selepas mengalami kerugian RM1,480 akibat menjadi mangsa tipu muslihat.

Timbalan Ketua Polis Daerah Sibu, Superintenden Collin Babat berkata, kejadian bermula pada 5 Mei lalu apabila pengadu, 39,menerima panggilan telefon dan WhatsApp daripada nombor yang sama memperdayakan pengadu dengan helah tersalah hantar nombor One-Time Password (OTP)

“Pengadu telah membuat semakan pada telefonnya dan mendapati ada menerima satu nombor OTP.

“Pengadu yang terpedaya dan yakin bahawa orang tersebut telah tersalah nombor telefon kemudian telah mendedahkan nombor OTP tersebut kepada suspek,” jelasnya ketika dihubungi oleh pemberita petang semalam.

Katanya, pada hari berikutnya semasa membuat penyemakan di bank pengadu telah mendapati berlaku permindahan wang sebanyak RM1,480 dalam akaun bank miliknya ke dalam satu lagi akaun bank lain.

“Pengadu kemudian menyedari bahawa dirinya telah ditipu setelah mendedahkan nombor OTP tersebut dan membuat laporan polis,” ujarnya.

Menurutnya, modus operandi saspek memperdayakan pengadu untuk menyerahkan nombor OTP yang bertujuan untuk memindahkan wang milik pengadu ke akaun saspek dengan cara berpura pura tersalah mengirim nombor OTP ke nombor pengadu.

Kes disiasat di bawah Seksyen 420 Kanun Keseksaan.

Oleh Akun Giman

See author's posts


Pilih wakil rakyat bertanggungjawab

PELBAGAI projek pembangunan Kerajaan Sarawak menerusi Projek Transformasi Luar Bandar (RTP) sedang rancak dilaksanakan di kawasan Dewan Undangan Negeri (DUN) Piasau.

Projek  berkenaan  adalah projek yang dekat di hati rakyat seperti sekolah, rumah ibadat, balai raya, pasar tamu untuk penjaja, menambah  baik  taman  rekreasi, menaik  taraf  jalan  dan sebagainya.

Boleh  dikatakan  pelbagai  projek RTP telah  dan  sedang  dilaksanakan  di  kawasan  berkenaan  antaranya projek menaik  taraf  Taman  Bulatan, Projek Naik Taraf Gelanggang Bola Keranjang, Naik Taraf Taman Rekreasi Taman Bumiko, Pembinaan Taman Rekreasi Jalan Taman Delight 1A, Naiktaraf Taman Rekreasi Jalan Taman Delight 1B dan Naiktaraf Taman Rekreasi Jalan Taman Delight 8.

Selain  itu  ialah Projek Pembinaan Tandas Awam di Taman Rekreasi Bukit Kanada, Projek Naik Taraf Jambatan kayu di Kampung Wireless, Projek Naik Taraf Gelandang Bola Keranjang di Taman Yakin dan Projek Naik Taraf Sistem Perparitan di kawasan Perumahan Piasau Jaya Fasa, projek Pembesaran Jalan Geranit, Lutong, Projek Naik Taraf Jalan Kampung Senadin Jaya, Projek Baik Pulih Balai Raya Kampung Pasir Lutong dan Projek Naik Taraf Sistem Perparitan Kampung Pulau Melayu.

Semua projek RTP ini dibiayai sepenuhnya kerajaan Gabungan Parti Sarawak (GPS) bagi memberi keselesaan kepada rakyat khususnya di luar bandar.

Seorang penduduk, Mariam Kadir, 45, berkata, kawasan Piasau terus membangun hinggalah ke hari ini dan sudah dilengkapi pelbagai kemudahan dan infrastruktur yang memberikan manfaat besar serta keselesaan kepada penduduk di sini.

Katanya, penyediaan kesemua kemudahan dan infrastruktur ini secara jelas telah menghasilkan impak mendalam kepada penduduk di Miri.

“Dulu, beberapa kawasan jalan raya di sini sesak misalnya di Jalan Piasau Utara   tetapi sekarang ia sudah diperbesar dan diubahsuai dari dua lorong kepada empat lorong.

Katanya, pembangunan di kawasan Piasau yang dinikmati penduduk hari ini adalah usaha wakil rakyat yang bertanggungjawab dan prihatin dengan keperluan rakyat.

“Oleh itu, rakyat harus bersyukur dengan pembangunan yang ada dan saya menyeru kepada penduduk di sini untuk memilih wakil rakyat yang benar-benar bekerja untuk rakyat,” katanya.

Namun, katanya apa yang dinikmati hari perlu diteruskan bagi menampung keperluan penduduk yang kian bertambah.

“Tidak kira siapa wakil rakyat yang akan dipilih nanti, pembanguan di DUN Piasau ini perlu diteruskan demi menjamin kesejahteraan rakyat,” ujarnya.

Untuk rekod, ADUN N73 Piasau Datuk Sebastian Ting Chiew Yew memenangi kerusi itu menumpaskan Setiausaha DAP Sarawak, Alan Ling Sie Kiong pada Pilihan Raya Negeri Sarawak Ke-11 (PRN-11).

Beliau menang dengan mejoriti 2,112 undi.

Oleh LIONG CHAI LING

See author's posts


Awang Tengah, Fatimah negatif Covid-19

ZARINA ABDULLAH

KUCHING: Timbalan Ketua Menteri Datuk Amar Awang Tengah Ali Hasan dan
Menteri Kebajikan, Kesejahteraan Komuniti, Wanita, Keluarga Dan Pembangunan
Kanak-Kanak Dato Sri Fatimah Abdullah telah disahkan negatif ujian wabak
Covid-19.

Perkara tersebut disahkan oleh Setiausaha akhbar Awang Tengah, Saiful
Bahari bahawa keputusan ujian Awang Tengah dan Fatimah telah dikeluarkan pada 7
April yang mengesahkan kedua-dua mereka negatif virus itu.

Menurut Saiful, bagaimanapun Awang Tengah yang juga Menteri Perdagangan Antarabangsa
dan Industri, Terminal Perindustrian dan Pembangunan Usahawan kini masih
menjalani kuarantin diri sehingga 10 April.

“Walaupun beliau diuji negatif, namun beliau akan kekal menjalani
kuarantin diri sehingga 10 April, dan bekerja dari rumah.

“Beliau masih mempengerusikan mesyuarat Jawatankuasa Kecil Rantaian
Bekalan Makanan dari rumah, selain turut berkomunikasi dengan orang lain dan
menyelaraskan perkara yang berkaitan dengan pengagihan bekalan makanan semasa
tempoh Perintah Kawalan Pergerakan (PKP) ini,” kata Saiful menjelaskan
perkara itu, semalam.

Manakala Fatimah turut mengumumkan beliau negatif bagi ujian Covid-19
melalui laman sosial Facebooknya serta melalui kumpulan applikasi WhatsApp
bersama media tempatan.

Fatimah berkata beliau menerima makluman mengenai keputusan ujiannya
negatif daripada seorang doktor di Hospital Umum Sarawak ketika beliau sedang
mengadakan mesyuarat melalui persidangan video dengan Jawatankuasa Pengurusan
Bencana Negeri.

Terdahulu, semua mereka yang menghadiri mesyuarat Jawatankuasa Kecil
Rantaian Bekalan Makanan di Wisma Bapa Malaysia pada 27 Mac lalu diarahkan oleh
Jabatan Kesihatan Negeri untuk menjalani ujian Covid-19 serta menjalankan
kuarantin diri berikutan salah seorang daripada mereka yang menghadiri mesyuarat
itu adalah positif Covid-19.

Selain daripada Awang Tengah dan Fatimah, ahli
jawatankuasa lain yang menghadiri mesyuarat itu termasuk Menteri Muda
Perdagangan Antarabangsa dan Industri, Terminal Perindustrian dan Pembangunan
Usahawan Datuk Naroden Majais dan Timbalan Setiausaha Kerajaan Negeri Datu Dr
Sabariah Putit.

See author's posts


Bujang Berani Iban Dua

Tusun Ke-4

ORANG KAYA PEMANCHA DANA “BAYANG”

Orang Kaya Pemancha (OKP) Dana “Bayang” ari Padeh tu anak bunsu Orang Kaya Beti ke bensumbar “Tajai Ngindang” seduai bini iya Endau. OK Beti “Tajai Ngindang” tu mati maya berebutka menua enggau bansa bukai dulu kelia, iya dikuburka ba Pendam Burui di Jelupa.

Dana tu pugu tuai Iban ke suah matak kayau ngalahka bansa bukai di Kalimantan, Indonesia. Tegal pemerani enggau pengelandik iya megai nembiak redak, Dana “Bayang” lalu dichiri nyadi Penghulu lalu diberi perintah Sultan Brunei pangkat Orang Kaya Pemancha. Iya megai bansa Iban enggau Melayu sekayu sungai Batang Lupar maya nya kelia, kenyau ari kandang taun 1880 nyentuk ke iya mati dalam taun 1854. Nama iya ke bendar nya Dana. Bayang nya ensumbar iya.

Dana dipaduka nyadi tuai matak serang bepun ari mimpi iya. Malam nya lebuh umur iya kira-kira manggai tiga belas taun iya bemimpi asai ti bejalai niti jalai alun ke besai. Maya nya iya betemu enggau mayuh bengkah raban orang ke benung berikan, benung nyarin rusa sereta nyarin babi.

BEMIMPIN BETEMU ENGGAU KUMANG

“Apuu…, nuan nya nih Dana. Ngetu mih, unggal. Aram sama mukat ikan ditu kitai,” ku orang ti benung berikan ba tebing tasik.

“Enggai aku, unggal. Berumban amai pejalai aku tu, enggaika enda datai di Gelong lagi,” pia ku saut Dana.

Semua orang ke bepansa enggau iya maya nya mai iya sama berikan, ngasu sereta nyarin jelu, tang iya tetap nyaut enggai. Enda lama udah nya, iya pan niki rumah Raja Simpulang Gana.

“Apuu, bisi temuai kitai tu. Lalu mih Dana, tama ke bilik kami,”pia ku bini Simpulang Gana madahka laki iya.

“Enda aku, indai. Berumban deka ke Gelong aku tu,” pia ku saut Dana. Iya nurun ari rumah Simpulang Gana lalu majakka pejalai diri.

Datai di Gelong iya pan betemu enggau Kumang.

“Apuu…, lalu duduk ke tikai kitu mih, Dana,” ku Kumang.

“Enda ibuh mih laban aku tu berumban deka betemu enggau Keling. Dini endur laki emperuji ati nuan nya, dih?” pia ku Dana madahka pejalai diri.

“Pia… Duduk dulu mih. Lagi mih nuan betemu enggau iya,” pia ku saut Kumang.

Maya Dana baru deka nudukka diri iya pan tepedaka pangan iya Orang Kaya Panglima Randi ti endang udah dedunga duduk.

“Apu nih…! Bisi nuan ga ditu, unggal. Kemaya nuan datai ditu?” ku Dana.

“Baru datai amai-amai ga aku tu. Apin bulih sebatang ruku,” pia ku saut Randi ti bensumbar “Rantai”.

“Oh manah amat tua ulih betemu ditu,” pia ku Dana bejaku baru.

NGITUNG KERAK DULANG KUMANG

Dana pan duduk betungga enggau Kumang seduai Randi. Nyau kepuaska berandau dia Kumang lalu ngasuh Randi ngitung berapa penyampau kerak dulang ba tusu iya. Randi lalu ngitung, tang lebuh iya ngitung ngalihka tusu sepiak, Randi enda ingat agi  berapa penyampau ti udah diitung iya. Randi nguji tiga kali tang enda tetemuka penyampau panau ba tusu Kumang nya.

Udah nya Kumang pan ngasuh Dana ngitung kerak dulang ba tusu iya, tang iya mega sama baka Randi enda teitungka penyampau kerak dulang ba tusu Kumang nya. Udah nya Kumang pan ngaga dua iti ilum pinang, ti diengkahka iya atas pah iya. Iya ngasuh Randi ngambi dulu, Randi lalu nyeput ilum pinang ba pah kiba Kumang. Udah nya iya pan ngasuh Dana ngambi. Dana pan nyeput ilum pinang nya, tang sambil nya jari iya lalu ngelam pah Kumang.

“Hmm…!Seduai sama bela deka nyadi tuai kayau. Taja pia, laban Randi ngambi ilum pinang ba pah kiba aku, nya alai kayau iya enda rat baka enggi nuan,” pia ku Kumang madahka Dana.

“Enggi nuan Dana, laban nuan ngambi ilum pinang ba pah kanan aku, nya alai kayau nuan rat amai, tang laban maya nuan ngambi ilum pinang lalu bisi ati dekaka utai orang, kayau nuan keterubah lemi, lalu mayuh manuk sabung nuan deka bebadi. Enda lama da agi seiku mensia ke nyelai deka datai ngagai menua kitai tu. Iya nya bala Raja Ribai ari menua tasik besai nyin. Buk orang nya kelabu, idung iya tinggi. Mata iya biru. Nuan enda tealahka iya dalam perang laban nuan enda teitungka penyampau kerak dulang ba tusu aku. Enti nuan ulih ngitung iya, nya baru nadai bansa bukai ulih ngalahka nuan enggau nembiak nuan. Ke bendar kemaya mih aku tu bisi kerak dulang ba tusu! Nya semina kena aku nguji seduai Rani. Aku mega meri jaku tangkan ngagai seduai Dana enggau Randi. Nadai seiku orang ari peturun seduai ulih ngelaban Raja Ribai tauka bala peturun iya,” ku Kumang mafahka Dana enggau Randi.

Dana enggau Randi sama beperening pangan diri enda tepansutka jaku. Enda lama udah nya Kumang pan bejaku baru.

“Uji seduai malik ngagai kaki langit nyin,” ku Kumang.

Dana seduai Randi pan malik ke kaki langit lalu tepedaka langit petang laban asap enggau abu.

“Nama kebuah langit nyin petang baka nya?” pia ku Dana.

“Baka nya mih asap rumah munsuh ke alah kayau laban seduai jemah ila,” saut Kumang.

“Ni asap enggi aku?”ku tanya Dana.

Kumang lalu nunjukka gumpal asap ke balat bendar nyau ngelindung matahari.

“Nya mih asap enggi nuan,”pia ku saut Kumang.

“Ni asap enggi aku dih?”ku tanya Randi. Udah nya Kumang nunjukka asap muak ke kiba sida tiga.

“Nyin. Asap enggi nuan enda ngemalat enggi Dana,” ku Kumang.

Udah nya Dana pan lalu tedani, maya nya jam kira-kira pukul sepuluh pagi.

DANA BEBINI NGAMBI MENGAN

Orang Kaya Pemancha Dana “Bayang” bebini ngambi Mengan lalu seduai beranak sembilan iku. Enam iku lelaki lalu tiga iku indu. Anak lelaki iya benama Nanang, Luyoh, Aji, Unting, Buda enggau Umpu. Anak indu iya benama Tiong, Landan enggau Badong.

Amai ga jaku Kumang dalam mimpi iya. Orang Kaya Pemancha Dana tu tuai Iban ke pemadu bekuasa di menua bagi kedua (Batang Lupar) maya nya kelia. Kayau iya beberita amat. Kelimpah ari iya empu ti kering sereta berani, iya mega bisi manuk sabung ti kering, berantu sereta berani dikearapka iya ngelaban munsuh. Sekeda ari manuk sabung iya ti tebilang nya Libau “Rentap”, Sabok Apai Mang, Uyu Apai Ikum, Unal “Bulan Genaya”, Igoh Apai Lamban, Orang Kaya Akun “Bedindang” lalu enggau dua iku menyadi iya Isek seduai Senang.

BEMIMPI BARU BETEMU NGGAU KUMANG

Kelimpah ari mimpi maya iya ke baru ngangkatka diri bujang, sebedau iya nyadi tuai kayau, Dana “Bayang” mega bisi mimpi betemu enggau Kumang ba tuchung Bukit Santubung. Dalam mimpi iya, Kumang madahka Dana enda tau ngayau munsuh tunga ke timur laut Sungai Saribas, enggau antara Saribas enggau tebing tasik Santubung. Munsuh mudah deka alah enti Dana ngayau menua antara Santubung enggau Sungai Kayong tunga ke tenggara nengeri Pontianak. Ari mimpi iya, nya mih kebuah Orang Kaya Pemancha Dana “Bayang” enda kala ngayau ngalahka bansa bukai ke diau di sebelah Nanga Rajang. Ketegal mimpi nya mega, tetiap kali iya mansa Bukit Santubung, dalam pejalai iya nurun ngayau, iya selalu ngetu ba tebing tasik Santubung lalu niki ke tuchung bukit nya deka madahka Kumang pasal kayau iya ke deka datai.

Kira-kira dalam bulan Julai 1800, Dana nyerang Sungai Raya di Kalimantan. Bala ke enggau iya nya Iban ari Saribas enggau Skrang ke bebala kira 120 buah perau. Sida ngalahka mayuh genturung pendiau orang, lalu bala pengayau iya munuh lebih seratus iku munsuh ke diau ba endur nya. Kelimpah ari nya sida mega bulih munsuh ke ditangkap lalu dibai pulai nyadi ulun di menua sida.

Udah bulih pemujur nyerang Sungai Raya, Orang Kaya Pemancha Dana dibantu tuai-tuai bansa Melayu Saribas enggau tuai bansa Iban ke bukai ari Saribas enggau Skrang ngayau ke  Sambas kira-kira dalam taun 1804. Sida balat bendar betachah enggau munsuh lalu bulih mayuh dengah. Munsuh ke agi idup nyerahka diri, ditangkap lalu dibai sida nyadi ulun.

(Betampung ba Tusun Ke-5  minggu nyin ila)

Nya mih asal penatai bujang berani Iban nyentuk ke jeman Raja Brooke. Bansa Melayu   Sarawak enggau Iban enda kala bemunsuh ari kelia nyentuk ke diatu. Jeman kelia menya, di Batang Lupar, Saribas, Batang Rajang Iban semina bemunsuh enggau bansa Seru, Baketan, Beliun enggau Orang Ulu; nya pan tegal bansa Dayak ti ukai ‘Ibanic group’ nya mungkal  nanjar bansa Iban maya sida bepindah ngiga menua baru endur bumai betaun.  Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whatapps tu: 013 8325146

DITULIS HARRY USUP UMBAR (B. Sc (Hons) Human Development, UPM)

See author's posts


Sepanyol nafi kan kemenangan Jerman

BINTANG Real Madrid yang tidak menjadi pilihan utama, Gareth Bale bermula untuk Wales tetapi dikeluarkan ketika rehat dalam kemenangan 1-0 mereka ke atas Finland di Helsinki. Kieffer Moore menjaringkan gol kemenangan 10 minit sebelum tamat.

“Gareth Bale sama sekali tidak bermain bola sepak,” kata pelatih Wales, Ryan Giggs kepada Sky Sports.

“Itu adalah tindakan juggling yang nyata, memilih pasukan. Gareth memiliki bola sepak paling sedikit berbanding pemain lain dan saya fikir, menjelang hari Ahad, ia lebih baik untuk mengeluarkannya.”

Pada hari Ahad Wales menjadi tuan rumah Bulgaria, yang diikat 1-1 oleh Republik Ireland di Sofia.

Bozhidar Kraev meletakkan Bulgaria di depan hanya untuk pinjaman Celtic, Shane Duffy menanduk masuk gol penyamaan dalam masa kecederaan  dalam perlawanan pertama mereka di bawah pengurus baru Stephen Kenny.

Aksi Liga Negara UEFA berlanjutan setiap malam hingga Rabu, dengan sorotan hari sabtu termasuk perlawanan Itali menjadi tuan rumah kepada Bosnia dan Herzegovina di Florence.

Belanda, yang kalah kepada Cristiano Ronaldo dari Portugal dalam final Liga Negara UEFA tahun lalu, menanti kunjungan Poland di Amsterdam dalam pertandingan pertama mereka sejak jurulatih Ronald Koeman berhenti untuk mengambil tugas di Barcelona.

Serta final empat pasukan, Liga Negara UEFA juga menampilkan promosi dan penyingkian dan menawarkan dua pemenang kumpulan terbaik yang tidak layak secara automatik ke Piala Dunia 2022 peluang kedua untuk layak ke Qatar melalui play-off.

Di tempat lain semalam, Oleksandr Zinchenko dari Manchester City menjaringkan gol yang cantik untuk memberikan Ukraine kemenangan 2-1 ke atas Switzerland di Lviv.

Andriy Yarmolenko dari West Ham United telah meletakkan Ukraine di depan, sebelum Haris Seferovic menyamakan kedudukan.

Dalam Liga B, Artem Dzyuba menjaringkan dua gol ketika Rusia menewaskan Serbia 3-1 di Moscow, sementara dalam Kumpulan 3 yang sama, Hungaria mencatat kemenangan mengejutkan 1-0 di Turki. – AFP

See author's posts


Positif Covid-19,Bolt jalani kuarantin

RAJA pecut Olimpik , Usain Bolt, 33 memberitahu dia menjalani kuarantin sendiri selepas melakukan ujian Covid-19 selepas dilaporkan positif.

Menerusi video disiarkan di laman sosial Twitter, atlet Jamaica itu berkata, dia tidak mengalami sebarang simptom, tapi menggesa rakan rapatnya untuk mengambil langkah berjaga-jaga.

“Hujung minggu ini, sama seperti orang lain, saya melihat di media sosial dan melihat paparan memberitahu saya dijangkiti Covid-19.

“Saya melakukan ujian pada Sabtu untuk meninggalkan (Jamaica) atas urusan kerja,” kata Bolt sekali pun tidak mengesahkan menerima keputusan itu.

“Saya cuba bersikap bertanggungjawab jadi saya akan kekal di rumah dan utamakan keselamatan.

“Saya tidak mempunyai sebarang simptom.

“Saya akan kuarantin sendiri dan menunggu pengesahan untuk langkah seterusnya dan melihat kesan selepas menjalani kuarantin diri melalui Kementerian Kesihatan.

“Sehingga itu, saya akan menghubungi rakan-rakan dan memberitahu mereka untuk mengutamakan keselamatan, kuarantin dan bertenang,” kata Bolt.

Juara Olimpik lapan kali, yang memegang rekod dunia 100 meter (m) dan 200m, kali terakhir bersaing di peringkat antarabangsa pada Kejohanan Dunia 2017 di London. – AFP

See author's posts


Nilai jualan perdagangan borong, runcit pulih

KUALA LUMPUR: Nilai jualan perdagangan borong dan runcit mencatatkan RM108.7 bilion, semakin pulih daripada -8.4 peratus pada Jun 2020 kepada -3.5 peratus pada Julai 2020 bagi pertumbuhan tahun ke tahun, menurut Jabatan Perangkaan Malaysia.

Ketua Perangkawan, Datuk Seri Dr. Mohd Uzir Mahidin berkata ini merupakan nilai jualan tertinggi sejak Perintah Kawalan Pergerakan dilaksanakan disebabkan oleh Covid-19.

“Semua subsektor terus menunjukkan pemulihan, didorong oleh kenderaan bermotor yang melonjak semula kepada 1.7 peratus berbanding Julai 2019 untuk merekodkan RM13.9 bilion.

“Perdagangan runcit turut berada di landasan pemulihan untuk mencatatkan -3.8 peratus daripada -9.2 peratus pada bulan sebelumnya.

“Perdagangan borong juga bertambah baik daripada -8.7 peratus pada Jun 2020 kepada -4.5 peratus pada Julai 2020,” katanya.

Beliau berkata pertumbuhan yang memberangsangkan ini adalah berikutan pengecualian cukai jualan yang diumumkan oleh kerajaan melalui PENJANA.

Katanya indeks jualan runcit dalam talian yang menggambarkan aktiviti e-dagang turut berkembang dengan merekodkan 34.7 peratus berbanding Julai 2019.

Dari segi indeks volum, Mohd Uzir berkata, perdagangan borong dan runcit menyusut kepada -3.9 peratus berbanding tempoh yang sama tahun lepas. – Bernama

See author's posts


Utamakan isu jalan raya rosak

ASAJAYA: Kontraktor pembinaan projek Jalan Pesisir PA1 Kota Samarahan/ Sadong Jaya Seksyen Satu dan Dua Bahagian Samarahan yang kini dalam pembinaan digesa supaya memberi keutamaan isu jalan raya rosak di sepanjang laluan Tambey ke Asajaya dengan segera.

Menteri Muda Infrastruktur dan Pembangunan Pelabuhan, Datuk Julaihi Narawi berkata, banyak aduan telah diterima daripada orang awam termasuk wakil rakyat di kawasan terbabit berhubung masalah kerosakkan jalan raya yang menjadi penghubung utama kepada penduduk setempat.

“Ini adalah suara rakyat, tindakan segera perlu diambil oleh kontraktor yang bertanggungjawab dan saya minta, kontraktor memberi fokus kepada jalan raya yang rosak selain melakukan penyusunan dan pembersihan kawasan di bahu jalan yang nampak tidak kemas,” tegasnya.

Beliau berkata demikian pada sidang media lawatan tapak pembinaan Projek Jalan Pesisir PA1 Kota Samarahan/ Sadong Jaya Seksyen 1 dan 2 Bahagian Samarahan di Dewan Kampung Tambirat di sini, semalam.

Dalam pada itu, Julaihi yang juga Ahli Dewan Undangan Negeri (ADUN) Sebuyau turut menggesa agar kontraktor sering berada di tapak lapangan dan bukannya bergantung kepada sub-kontraktor sepenuhnya bagi pelaksanaan projek.

“Saya minta supaya ketua syarikat kontraktor atau pengarah syarikat untuk turun padang dan sentiasa berada di tapak lapangan bagi mengawasi prestasi kerja dari masa ke semasa supaya mereka dapat mengetahui bagaimana perjalanan kerja-kerja di tapak lapangan,” katanya.

Dalam pada itu dedahnya, projek tersebut telah ditawarkan kepada kontraktor Debessa Development Sdn Bhd pada Februari 2020 dan seharusnya dapat disiapkan pada Ogos lalu, namun disebabkan beberapa masalah ia terpaksa dijadualkan semula untuk disiapkan pada Februari 2022.

Sehubungan itu beliau meminta supaya laporan mingguan projek dan kerja-kerja di tapak lapangan dihantar kepada Jabatan Kerja Raya (JKR) dan syarikat perunding setiap minggu selain menggesa mereka memantau dengan teliti keadaan jalan supaya tidak rosak dan menghalang lalu lintas.

Menurut Julaihi, kontraktor turut diminta supaya mengemukakan ‘catch up plan’ kepada Unit Jalan Pesisir dan Jalan Raya Kedua Kementerian Infrastruktur dan Pembangunan Pelabuhan dengan segera.

“Kita mohon agar pengurusan yang betul mengenai aliran lalu lintas dilakukan dengan segera, kalau perlu kerja siang, pagi meskipun pada waktu malam, laksanakan supaya ia dapat disiapkan secepat yang mungkin demi keselesaan rakyat.

“Ini kerana jalan tersebut merupakan jalan penghubung utama untuk pergi ke kawasan-kawasan lain termasuk di kawasan saya (Sebuyau) dan setiap kali melintasi jalan ini, saya sering tertanya-tanya di mana kontraktor dan pekerja yang bertanggungjawab melaksanakan projek itu?,” katanya.

Hadir sama, Ahli Parlimen Kota Samarahan, Rubiah Wang dan Menteri Pelancongan, Kesenian, Kebudayaan, Belia dan Sukan merangkap ADUN Asajaya, Dato Sri Abdul Karim Rahman Hamzah.

Oleh SYAMIMI HUSNA

See author's posts


Country Heights akan labur RM50

KUALA LUMPUR: Country Heights Holdings Bhd akan melabur kira-kira RM50 juta untuk membangunkan prasarana termasuk infrastruktur kewangan dalam The Mines Resort City bagi membolehkan urusan pembayaran mata wang kripto terpilih untuk pembelian barangan dan perkhidmatan syarikat dalam tempoh enam hingga 12 bulan akan datang sebagai sebahagian daripada pelan transformasi digitalnya.

Pengarah Urusannya, Datuk Jared Lim (gambar) berkata, pelan transformasi digital itu akan menyaksikan sinergi antara Country Heights dan rakan kongsi teknologinya termasuk Huawei Malaysia, Touch Point International serta Coloinstar Capital dan perjanjian perkongsian teknologi tersebut dijangka dimeterai sebelum akhir tahun ini.

Menurutnya, kerjasama Country Heights dengan Huawei akan menumpukan kepada pembangunan prasarana Mines Wellness City menerusi peruntukan teknologi 5G dan WiFi 6 bagi perbandaran tersebut pada akhir tahun.

“Menjelang akhir tahun ini, (Mines Wellness City) akan menjadi kawasan pertama di Malaysia yang diliputi sepenuhnya dengan keupayaan WiFi 6 dan 5G,” katanya kepada pemberita selepas mesyuarat agung tahunan syarikat di Seri Kembanganm dekat sini, semalam.

Lim berkata, syarikat itu merancang meluaskan liputan teknologi tersebut ke perbandaran lain dan menghubungkan perniagaan kesejahteraannya dengan hartanah dalam perbandarannya.

“Apabila orang membeli hartanah kami, sebagai contoh, di The Mines, kami mahu memastikan mereka disambungkan ke perbandaran itu jadi mereka membeli keseluruhan perbandaran. Itulah sebabnya mengapa kami memulakan The Mines terlebih dahulu,” katanya.

Beliau berkata syarikat itu juga akan menjadi syarikat senaraian awam pertama memulakan Security Token Offerings (STO), satu proses apabila pelabur menukarkan wang bagi syiling atau token yang mewakili pelaburannya.

Dalam perkembangan lain, pengasas dan pengerusi eksekutif Country Heights Tan Sri Lee Kim Yew akan meletakkan jawatan menjelang 31 Dis, 2020, untuk menumpukan kepada perniagaan peribadinya termasuk Golden Touch Investment Bank yang akan menggunakan teknologi blockchain terbaharu bagi STO.

Lee, bagaimanapun, akan kekal sebagai pemegang saham dan penaung kumpulan.

“Saya telahpun menerima semua kelulusan (daripada Suruhanjaya Sekuriti). Malahan bank pelaburan saya kini sedang beroperasi. Saya akan mengambil cuti daripada Country Heights dan menyerahkan semua perniagaan kepada pasukan pengarah baharu dan saya akan menumpukan kepada mata wang kripto,” kata Lee. – Bernama

See author's posts


43 mayat ditemui dalam runtuhan tanah

NEW DELHI: Sekurang-kurangnya 43 mayat dijumpai selepas tanah runtuh besar yang disebabkan oleh hujan monsun yang berlaku di ladang teh di barat daya India, kata polis pada Ahad. Tanah runtuh yang berlaku di Daerah Idukki, kira-kira 250 kilometer dari ibu kota Kerala, Thiruvananthapuram, berlaku Jumaat lalu, namun usaha mencari dan menyelamat terganggu disebabkan oleh air hujan yang deras.

Jumlah korban meningkat kepada 43 orang petang semalam, kata ketua polis Daerah Idukki, R. Karuppasamy, kepada AFP.

Terdahulu, 26 mayat ditemui pada malam Jumaat, kata seorang pegawai polis pada semalam.“Menjelang petang semalam, kami sudah mengeluarkan 26 mayat.

Kami mengeluarkan lagi tiga mayat hari ini,” kata pegawai polis. Media tempatan melaporkan bahawa kira-kira 78 orang dipercayai tinggal di kawasan itu dengan ramai lagi dikhuatiri masih hilang.

Kerala sering dilanda banjir teruk ketika musim hujan tahunan. Dalam perkembangan lain, sekurang-kurangnya 18 mati dalam nahas jet penumpang di Kerala, Jumaat lalu ketika jet Air India Express yang tersasardi landasan ketika cuba mendarat dalam ribut dan terjatuh di atas sebuahbank.

Monsun di seluruh Asia Selatan sangat penting untuk mengisi sungai dan air bawah tanah, namun pada masa sama menyebabkan kematian dankemusnahan yang meluas. Lebih 300 orang mati dalam banjir dan tanah runtuh di timur dan timur laut India, Bangladesh dan Nepal dalam beberapa minggu ini. – AFP

See author's posts


Keju kerbau halal pertama Malaysia dari Lawas?

LAWAS: Daerah Lawas akan menjadi pengeluar keju kerbau halal pertama bagi negara apabila projek ini mula dilaksana di Stesyen Ternakan Kerbau Meragang Lawas dalam tempoh terdekat.

Menteri Kementerian Pembangunan Luar Bandar(KPLB) Malaysia, Datuk Dr Abdul Latif Ahmad menjelaskan bahawa projek ini melibatkan kerjasama KPLB bersama NRDA dan Jabatan Pertanian Sarawak akan dilaksana oleh pihak pelabur dari semenanjung Malaysia.

Selain itu, beliau mendedahkan KPLB turut menyalurkan setengah daripada peruntukan kementerian untuk menyediakan bekalan elektrik luar bandar dan bekalan air luar bandar selain jalan perhubungan desa.

Ini sejajar dengan saranan Perdana Menteri Tan Sri Muhyiddin Yassin untuk memastikan agihan sama rata kepada Wilayah Sabah, Wilayah Sarawak dan Semenanjung.

Malahan pendekatan ini juga adalah kerana KPLB ingin memastikan jurang pembangunan antara wilayah ini dapat dikurangkan.

Dr Abdul Latif menyatakan demikian pada program Malaysia Perihatin Pemimpin Bersama Rakyat di Hotel Seri Malaysia Lawas, semalam.

Turut hadir, Timbalan Ketua Menteri Datuk Amar Awang Tengah Ali Hasan, Timbalan Menteri KPLB, Dato Henry Sum Agong, Menteri Muda Pemodenan Pertanian, Tanah Adat dan Pembangunan Wilayah, Datuk Dr Abdul Rahman Ismail, Timbalan Ketua Setiausaha KPLB, Datuk Che Murad Sayang Ramjan, Residen Bahagian Limbang, Ir Ahmad Denney Ahmad Fauzi dan pengarah-pengarah agensi di bawah KPLB.

Seterusnya, KPLB yang diterajui Dr Abdul Latif turut meluluskan peruntukan RM112 juta bagi pembinaan jalan menghubungkan Kampung Murud Suang ke Long Tengoa beserta empat jambatan menghubungkan Sungai Trusan.

Pada masa sama, peruntukan RM140 juta pula untuk pembinaan Maktab Rendah Sains MARA(MRSM) di kawasan Dewan Undangan Negeri (DUN) Bukit Sari.

Sejumlah RM150 juga lagi diperuntukkan untuk pembinaan jalan perhubungan desa bagi Wilayah Sarawak yang mana merupakan peruntukan lebih besar berbanding tahun lepas.

Menteri KPLB itu turut memaklumkan bahawa semua projek ini akan segera dilaksana secara reka dan bina kerana peruntukan untuk semua projek ini telahpun tersedia.

KPLB komited dalam usahanya untuk mengangkat usahawan desa melalui berbagai program dan bantuan dibawah agensinya.

Semua ini adalah sebagai komitmen kerajaan persekutuan dalam membangunkan wilayah Sarawak dan membela rakyatnya secara sama seperti yang dinikmati rakan di semenanjung(Malaya).

Oleh ADENG EDRUS

See author's posts